Yohane 11 NA-TWI - Lasaro - Ɔbarima bi tenaa ase wɔ - Bible Gateway\nYohane 10Yohane 12\nYohane 11 Nkwa Asem (NA-TWI)\n11 Ɔbarima bi tenaa ase wɔ Betania a na wɔfrɛ no Lasaro. Betania yi yɛ kurow a na Maria ne ne nua Marta fi mu. Da bi saa ɔbarima yi yaree. 2 Saa Maria yi na ne nua ne Lasaro a na ɔyare no na ohwiee ngo guu Awurade nan ase de ne tinhwi popae no. 3 Anuanom yi soma kɔɔ Yesu nkyɛn kɔka kyerɛɛ no se, “Awurade, wo dɔfo no yare.”\n4 Yesu tee nkra no, ɔkae se, “Ɛnyɛ saa yare yi na ebekum Lasaro. Mmom, Onyankopɔn pɛ sɛ ɔfa saa yare yi so hyɛ ne ho anuonyam na saa anuonyam yi bi nso ka Onipa Ba no.”\n5 Na Yesu pɛ Marta ne ne nuabea no ne Lasaro asɛm yiye. 6 Bere a Yesu tee nkra sɛ Lasaro yare denneenen no, wankɔ saa bere no ara mu; ɔtenaa hɔ nnanu. 7 Afei ɔka kyerɛɛ n’asuafo no se, “Momma yɛnsan nkɔ Yudea.”\n8 Nanso asuafo no ka kyerɛɛ no se, “Kyerɛkyerɛfo, ɛnkyɛe biara na Yudafo no pɛe sɛ wosiw wo abo ɛnna afei wuse yɛnsan nkɔ hɔ bio yi?”\n9 Yesu kae se, “Nnɔnhwere dumien na ɛwɔ da koro mu, meboa anaa? Ɛno nti sɛ obi nam hann mu a, ɔrenhintiw, efisɛ, ɔnam wiase hann mu. 10 Nanso sɛ ɔnam anadwo sum mu a, obehintiw, efisɛ, ɔnam sum mu.” 11 Yesu san kae se, “Yɛn adamfo Lasaro ada na merekɔ akonyan no.”\n12 Asuafo no ka kyerɛɛ Yesu se, “Awurade, sɛ wada de a, ɛnne na ne ho bɛtɔ no.” 13 Na Yesu kyerɛ sɛ Lasaro awu nanso asuafo no de, na wosusuw sɛ nna ara na wada.\n14 Ɛno nti, Yesu ka kyerɛɛ wɔn pefee se, “Lasaro awu; 15 nanso mo nti, ɛyɛ me anigye sɛ na minni hɔ sɛnea ɛbɛyɛ a mubegye adi. Momma yɛnkɔ ne nkyɛn.”\n16 Toma a wɔfrɛ no Ata no ka kyerɛɛ ne mfɛfo asuafo no se, “Momma yɛne Kyerɛkyerɛfo no nyinaa nkɔ na yɛne no nkowu.”\nLasaro wu ne ne sie\n17 Yesu duu Betania no, na Lasaro awu ma wɔasie no ma adi nnanan. 18 Efi Betania rekɔ Yerusalem no nnu akwansin abien, 19 na saa bere no, na Yudafo bebree aba Marta ne Maria nkyɛn sɛ wɔrebegyam wɔn wɔ wɔn nua no wu no ho. 20 Marta tee sɛ Yesu reba no, ofii adi kohyiaa no, na Maria de, ɔtenaa fie. 21 Marta ka kyerɛɛ Yesu se, “Ao Awurade, sɛ wowɔ ha a, anka me nua no anwu! 22 Minim mpo sɛ saa bere yi mu biribiara a wubebisa Onyankopɔn sɛ ɔnyɛ mma wo no, ɔbɛyɛ.”\n23 Yesu ka kyerɛɛ no se, “Wo nua no bɛsan anya nkwa bio.”\n24 Marta buaa no se, “Awurade, minim sɛ owusɔre da no ɔno nso bɛsɔre.”\n25 Yesu ka kyerɛɛ no se, “Me na minyan awufo ma wɔn nkwa. Obiara a ogye me di no, sɛ wawu mpo a, ɔbɛsan anya nkwa. 26 Na obiara a ɔte ase na ogye me di no, renwu da. Wugye eyi di anaa?” 27 Marta buae se, “Awurade, migye midi. Migye midi sɛ wone Kristo Agyenkwa a ɔne Onyankopɔn Ba a ɔreba wiase no.”\n28 Marta kaa saa asɛm yi wiei no, ɔkɔfrɛɛ ne nua Maria de no kɔɔ kokoam ka kyerɛɛ no se, “Kyerɛkyerɛfo no aba na wabisa w’ase.” 29 Maria tee saa asɛm yi no, ɔyɛɛ ntɛm kohyiaa Yesu.\n30 Saa bere no na Yesu mmeduu akuraa no ase hɔ. Na ɔda so wɔ faako a Marta hyiaa no hɔ no. 31 Bere a Yudafo a wɔwɔ fie hɔ regyam Maria no hui sɛ wasɔre ɔhare so refi adi no, wodii n’akyi, efisɛ, na wosusuw sɛ ɔrekɔ da no so akosu.\n32 Maria duu faako a Yesu wɔ no, ɔkotow ne nan ase kae se, “Ao Awurade, sɛ wowɔ ha, a anka me nua no anwu.”\n33 Yesu hui sɛ Maria ne Yudafo a wɔka ne ho no resu no, ɛhaw no yiye na ne werɛ howee. 34 Obisaa wɔn se, “Ɛhe na musiee no?” Wobuaa no se, “Awurade, bra na yɛnkɔkyerɛ wo.” 35 Yesu sui.\n36 Yudafo no hui sɛ ɔresu no, wɔkae se, “Eyi kyerɛ ɔdɔ a ɔde dɔ no.” 37 Wɔn mu bi kae se, “Onipa a ɔmaa onifuraefo huu ade no, munnye nni sɛ anka obetumi agye Lasaro nkwa anaa?”\nYesu nyan Lasaro fi awufo mu\n38 Asɛm a nkurɔfo no kae no hyee Yesu maa ne werɛ san howee. Afei ɔkɔɔ ɛda a wɔde ɔbo ahini ano no so.\n39 Yesu hyɛɛ wɔn sɛ, “Munyi ɔbo a ehini ɛda no ano no.” Marta a ɔyɛ owufo no nuabea no kae se, “Awurade, ɛbɛyɛ nnanan ni a yebesiee no enti saa bere yi de, ɛbɔn.”\n40 Yesu ka kyerɛɛ Marta se, “Manka ankyerɛ wo se, sɛ wugye di a wubehu Onyankopɔn anuonyam?”\n41 Woyii ɔbo no fii ɛda no ano. Afei Yesu hwɛɛ soro, bɔɔ mpae se, “Agya, meda wo ase sɛ wutie me. 42 Minim sɛ wutie me daa nyinaa nanso esiane nnipa a wɔwɔ ha nti na mereka eyi sɛnea ɛbɛyɛ a wobegye adi sɛ wo na wosomaa me.” 43 Ɔkaa eyi wiei no, ɔteɛɛm dennen se, “Lasaro, sɔre bra!”\n44 Lasaro sɔre bae a ntama a wɔde kyekyeree ne nsa ne ne nan ne n’anim no da so kyekyere no. Yesu ka kyerɛɛ wɔn se, “Monsan ne ho ntama no na ɔnkɔ.”\nYudafo bɔ Yesu ho pɔw\n45 Yudafo a wɔbɛsraa Maria na wohuu nea Yesu yɛe no mu bebree gyee no dii. 46 Na wɔn mu bi nso kɔɔ Farisifo no hɔ kɔkaa nea esii no nyinaa kyerɛɛ wɔn.\n47 Enti Farisifo no ne asɔfo mpanyin no hyiaa baguafo no kae se, “Dɛn na yɛnyɛ? Monhwɛ anwonwade a saa onipa yi reyɛ! 48 Sɛ yɛma ɔkɔ so yɛ nea ɔreyɛ yi a, nnipa nyinaa begye no adi na wɔadi n’akyi. Sɛ ɛba saa a, Roma aban bebisa yɛn asɛm na wasɛe yɛn asɔredan ne ɔman mu yi nyinaa.”\n49 Kaiafa a saa bere no na ɔyɛ ɔsɔfo panyin no kae se, “Mo de, munnim hwee! 50 Munnim sɛ eye ma mo sɛ onipa baako bewu ama nnipa no nyinaa sen sɛ wɔbɛsɛe ɔman mu no nyinaa?”\n51 Emfi ɔno ankasa ne tumi mu na ɔkaa saa asɛm yi. Efisɛ, esiane sɛ na ɔyɛ ɔsɔfo panyin saa bere no nti, na ɔhyɛɛ nkɔm sɛ Yesu bewu de agye mo nkwa; 52 na ɛnyɛ wɔn nko na mmom ɛnam eyi so bɛma Onyankopɔn mma a wɔabɔ ahwete no nyinaa ano aboa, na wɔayɛ ɔman baako. 53 Efi saa bere no, Yudafo mpanyin no faa adwene sɛ wobekum Yesu.\n54 Eyi nti, Yesu anyi ne ho adi wɔ Yudea na ofi hɔ kɔɔ sare so kurow bi a wɔfrɛ no Efraim ne n’asuafo no kɔtenaa hɔ.\n55 Na Yudafo Twam Afahyɛ no rebɛn nti nnipa pii fifi wɔn nkuraase kɔɔ Yerusalem sɛ wɔrekodwira wɔn ho de atwɛn afahyɛ no. 56 Na wɔrehwehwɛ Yesu ahu no, ɛno nti, woduu asɔredan mu hɔ no, wobisabisaa wɔn ho wɔn ho se, “Mugye di sɛ Yesu bɛba afahyɛ yi bi anaa?” Ebinom kae se, “Yennye nni.” 57 Saa bere yi na asɔfo mpanyin ne Farisifo no ahyɛ sɛ, sɛ obi nim baabi a Yesu wɔ a, ɔnkyerɛ na wɔnkɔkyere no.


KENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (White) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe (North Central) Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Tswana Turkish Twi Ukrainian Umbundu Urdu Venda Vietnamese Wallisian Wayuunaiki Wolaita Xhosa Zande Zulu\n“Nea wohia biara ka kyerɛ me; mɛyɛ ama wo.” Ɛbɛyɛ den sɛ wobɛka saa asɛm yi akyerɛ obi a ɔnyɛ w’adamfo anaa wonnim no baabiara. Nanso w’adamfo a wopɛ n’asɛm deɛ, ɛnyɛ den koraa sɛ wobɛka saa akyerɛ no. Nnamfo pa yi wɔn yam yɛ wɔn nnamfo apɛdeɛ ma wɔn.\nBible ma yɛhu sɛ, nneɛma a ɛbɛma Yehowa asomfoɔ ani agye no, ɛno na ɔyɛ ma wɔn. Ɛho nhwɛsoɔ ne asɛm a Ɔhene Dawid a ɔne Onyankopɔn faa adamfoɔ no kae no. Ɔkaa sɛ: “Nneɛma pii na woayɛ ama yɛn, O Yehowa me Nyankopɔn, w’anwanwadwuma ne w’adwene . . . Ɛdɔɔso sene deɛ mɛtumi akan.” (Dwom 40:5) Yehowa yam yɛ araa ma wɔn a wɔnsom no mpo, ‘ɔde aduane ne abotɔyam hyɛ wɔn akoma mã.’—Asomafoɔ Nnwuma 14:17.\nSɛ yɛdɔ obi na yɛbu no a, yɛyi yɛn yam yɛ nea ɔpɛ ma no\nSɛnea Yehowa yɛ nneɛma ma afoforɔ ani gye no, saa ara na ɔno nso hwɛ kwan sɛ ne nnamfo bɛyɛ nneɛma a ɛbɛma ‘ne koma atɔ ne yam.’ (Mmebusɛm 27:11) Ɛnneɛ ɛdeɛn paa na wobɛtumi ayɛ ama Onyankopɔn ani agye? Bible ka sɛ: “Mommma mo werɛ mmfiri papayɛ ne nneɛma a mo ne afoforɔ bɛkyɛ, ɛfiri sɛ afɔrebɔ a ɛtete saa no sɔ Onyankopɔn ani.” (Hebrifoɔ 13:16) Nanso, papa a yɛbɛyɛ nkurɔfoɔ ne nneɛma a yɛne afoforɔ bɛkyɛ nko ara na ɛkyerɛ sɛ yɛreyɛ Yehowa apɛdeɛ anaa?\nBible ka sɛ, “Gyidie nni hɔ a, obi ntumi nsɔ Onyankopɔn ani.” (Hebrifoɔ 11:6) Abraham sei, “[ɔgyee] Yehowa diiɛ, na wɔbuu no tenenee maa no, na wɔbɛfrɛɛ no ‘Yehowa adamfo.’” (Yakobo 2:23) Yesu Kristo sii so dua sɛ, sɛ Onyankopɔn bɛhyira yɛn a, gye sɛ yɛnya “Onyankopɔn mu gyidie.” (Yohane 14:1) Ɛnneɛ gyidie a Onyankopɔn pɛ sɛ ne nnamfo nya no, wobɛyɛ dɛn anya bi? Fi aseɛ sua n’Asɛm Bible daa. Woyɛ saa a, ɛbɛma woanya “ne pɛ ho nokorɛ nimdeɛ,” na ɛbɛma woahu nea “ɛsɔ n’ani koraa.” Afei, bere a wokɔ so sua Yehowa ho nokorɛ nimdeɛ na wode nea wosua no yɛ adwuma no, ɛbɛma ne mu gyidie a wowɔ no ayɛ kɛse, na wo ne n’adamfofa no nso mu bɛyɛ den.—Kolosefoɔ 1:9, 10.\nDɛn na Ɛkyɛn Wei?\nNneɛma mmiɛnsa a ɛbɛtumi ama woafa Onyankopɔn adamfoɔ.


Fa W’adwene Si Asɛm a Ɛho Hia Paa no So—Yehowa Tumidi | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Na nnipa nhu sɛ wo a wo din de Yehowa no, wo nko ara ne Ɔsorosoroni, asase nyinaa so.”—DW. 83:18.\nNNWOM: 46, 136\nDƐN NA WOASUA?\nYehowa tumidi a wɔbɛsan ho no, adɛn nti na ɛsɛ sɛ ɛho hia nnipa nyinaa?\nBere a Hiob hyiaa sɔhwɛ na okuraa ne mũdi mu no, ɔkwan bɛn so na ɛno kyerɛe sɛ ogyina Yehowa tumidi akyi? Mfomso bɛn na Hiob dii?\nNneɛma bɛn na ehia sɛ yɛyɛ de kyerɛ sɛ yegyina Yehowa tumidi akyi?\n1, 2. (a) Asɛm bɛn na ɛsɛ sɛ ɛho hia nnipa nyinaa? (b) Sɛ yebu Yehowa tumidi a wɔbɛsan ho no sɛ ɛno na ehia paa a, ɛbɛboa yɛn sɛn?\nƐNNƐ, nnipa pii bu sika sɛ ɛno ne ade a ɛho hia paa. Nea wɔde wɔn adwene si so ne sɛ wobenya wɔn ho anaa wɔbɛbɔ ahonyade a wɔwɔ no ho ban. Ebinom nso, nea ehia wɔn paa ne wɔn abusua, wɔn apɔwmuden, anaa nea wobetumi ayɛ wɔ asetenam.\n2 Nanso biribi wɔ hɔ a ɛsɛ sɛ ɛho hia yɛn sen biara. Ɛno ne Yehowa tumidi a wɔbɛsan ho. Saa asɛm no ho hia paa, enti ɛsɛ sɛ yɛhwɛ yiye na yɛn werɛ amfi. Dɛn na ebetumi ama aba saa? Nneɛma a yɛyɛ no da biara no betumi agye yɛn adwene paa. Wei betumi ama yɛn werɛ afi sɛ Onyankopɔn tumidi a wɔbɛsan ho no, ɛno na ehia paa. Anaa yebetumi de yɛn adwene asi yɛn haw ahorow so dodo ama yɛn werɛ afi asɛm a ɛho hia no. Nanso, sɛ yebu Yehowa tumidi a wɔbɛsan ho no sɛ ɛno na ehia paa a, ɛbɛboa yɛn ama yɛagyina nsɛnnennen a yehyia wɔ asetenam no ano. Wei bɛma yɛabɛn Yehowa kɛse.\nADƐN NTI NA ƐHO HIA SAA?\n3. Sobo bɛn na Satan de abɔ Onyankopɔn wɔ ne tumidi ho?\n3 Satan Ɔbonsam kyerɛ sɛ, Yehowa mfata sɛ odi yɛn so. Wei ama Yehowa tumidi ho aba asɛm. Wabɔ Onyankopɔn sobo sɛ ne tumidi nyɛ papa, na ɔde nneɛma pa kame yɛn. Ɔbonsam asɛm ne sɛ, sɛ nnipa ankasa di wɔn ho so a, wɔn ani begye na asi wɔn yiye. (Gen. 3:1-5) Satan san kyerɛ sɛ, onipa biara nni hɔ a obefi ne komam adi Onyankopɔn nokware, na obiara a obehyia sɔhwɛ a emu yɛ den no, ɔbɛpo Yehowa tumidi. (Hiob 2:4, 5) Sobo a Ɔbonsam abɔ no nti, Yehowa ama nnipa kwan sɛ wonni wɔn ho so. Wei bɛma obiara ahu sɛ, sɛ nnipa po Onyankopɔn tumidi a ɛteɛ no a, ɛrensi wɔn yiye.\n4. Adɛn nti na ɛsɛ sɛ wosiesie Yehowa tumidi ho asɛm no?\n4 Yehowa nim paa sɛ sobo a Ɔbonsam abɔ no nyɛ nokware. Nanso, wama Satan bere sɛ ɔmfa nkyerɛ sɛ nea ɔreka no yɛ nokware anaa. Adɛn ntia? Nea ɛwom ne sɛ, asɛm no fa nnipa ne abɔfo nyinaa ho. (Kenkan Dwom 83:18.) Nea enti a ɛte saa ne sɛ, nnipa mmienu a wodi kan no poo Yehowa tumidi. Efi saa bere no, nnipa pii nso ayɛ saa ara. Wei betumi ama ebinom asusuw sɛ ebia nea Ɔbonsam kae no yɛ nokware. Enkosi sɛ wobesiesie Yehowa tumidi ho asɛm no ama nnipa ne abɔfo adwenem ateɛ wɔn no, aman, mmusuakuw, ne ankorankoro rennya asomdwoe papa biara. Nanso, sɛ wɔsan Yehowa tumidi ho a, obiara bɛbrɛ ne ho ase ahyɛ Yehowa tumidi a ɛteɛ no ase afebɔɔ. Asomdwoe bɛsan aba ɔsoro ne asase so.—Efe. 1:9, 10.\n5. Dɛn na yɛbɛyɛ de akyerɛ sɛ yegyina Yehowa tumidi akyi?\n5 Onyankopɔn bɛsan ne tumidi ho ama obiara ahu sɛ ɛno na ɛfata. Nanso Satan ne nnipa tumidi bedi nkogu pɔtɔɔ, na Yehowa ayi afi hɔ. Onyankopɔn nam Mesia Ahenni no so bedi tumi afebɔɔ. Wɔn a wobekura wɔn mũdi mu nso bɛma ada adi sɛ, nnipa betumi agyina Onyankopɔn tumidi akyi. (Yes. 45:23, 24) Nnipa a wokura wɔn mũdi mu na wogyina Yehowa tumidi akyi no, wopɛ sɛ woka wɔn ho anaa? Yegye di sɛ wopɛ. Sɛ yebetumi akura yɛn mũdi mu a, ɛsɛ sɛ yɛde yɛn adwene si asɛm a ɛho hia paa no so, na yehu nea enti a ehia saa.\nYEHOWA TUMIDI A WƆBƐSAN HO—ƐHO HIA SEN YƐN NKWAGYE\n6. Yehowa tumidi a wɔbɛsan ho no, ɛho hia sɛn?\n6 Sɛnea yɛadi kan aka no, Yehowa tumidi a wɔbɛsan ho no, ɛyɛ ade a ɛsɛ sɛ ɛho hia nnipa paa. Ɛho hia mpo sen anigye a onipa biara benya. Wei kyerɛ sɛ Yehowa nnwen yɛn ho na yɛn nkwagye ho nhia anaa? Ɛnte saa koraa. Adɛn ntia?\n7, 8. Sɛ wɔresan Onyankopɔn tumidi ho a, adɛn nti na ɔbɛhwɛ ama ne bɔhyɛ ahorow nso abam?\n7 Yehowa dɔ adesamma paa na wɔda ne koma so. Ofii ne pɛ mu maa ne Ba no bewui, na ɔnam ne Ba no mogya so ama yɛanya daa nkwa ho anidaso. (Yoh. 3:16; 1 Yoh. 4:9) Sɛ Yehowa anni ne bɔhyɛ ahorow so a, Ɔbonsam benya biribi agyina so aka sɛ Onyankopɔn yɛ ɔtorofo a ɔde nneɛma pa kame yɛn. Anka ɔbɛka sɛ Onyankopɔn tumidi nyɛ papa. Ɛbɛma asɔretiafo a wodi Yehowa ho fɛw no nso adi bem. Nea wɔka ne sɛ: “Ne mmae a wɔahyɛ ho bɔ no wɔ he? Hwɛ, efi da a yɛn agyanom dedae no, biribiara te sɛ nea ɛte fi abɔde mfiase.” (2 Pet. 3:3, 4) Enti sɛ wɔresan Yehowa tumidi ho a, nnipa a wotie no no nso, ɔbɛhwɛ ama wɔagye wɔn nkwa! (Kenkan Yesaia 55:10, 11.) Afei nso, Yehowa tumidi gyina ɔdɔ so. Enti yebetumi anya awerɛhyem sɛ, Yehowa asomfo a wodi no nokware no, wɔbɛda ne koma so daa. Ɔbɛkɔ so adɔ wɔn, na wakyerɛ sɛ n’ani sɔ wɔn.—Ex. 34:6.\n8 Sɛ yegye tom sɛ Yehowa tumidi ho hia a, ɛno nkyerɛ sɛ yɛn nkwagye ho nhia anaa yɛnsom bo wɔ n’ani so. Mmom no, baabi a asɛm no da ara na yɛde ato no; tumidi ho asɛm no ho hia sen yɛn nkwagye. Sɛ yehu sɛ tumidi ho asɛm no hia paa a, ɛbɛma yɛatumi de yɛn adwene asi ɛno so, na yɛagyina Yehowa tumidi a ɛteɛ no akyi.\nSƐNEA YEBENYA ADWENE A ƐFATA\n9. Sobo bɛn na Satan bɔɔ Hiob? (Hwɛ mfonini a ɛwɔ adesua yi mfiase no.)\n9 Bible mu nhoma a akyɛ paa no, Hiob nhoma no ka ho. Yɛkan a, yebehu sɛ ɛsɛ sɛ yenya Yehowa tumidi ho adwene a ɛfata. Hiob nhoma no ma yehu sɛ, Satan bɔɔ Hiob sobo. Ɔkae sɛ, sɛ Hiob hyia sɔhwɛ a emu yɛ den paa a, ɔbɛpo Onyankopɔn. Satan kae sɛ Onyankopɔn ankasa nsɔ Hiob nhwɛ. Nanso Yehowa anyɛ. Mmom, ɔmaa Satan kwan sɛ ɔnsɔ Hiob nhwɛ. Yehowa kae sɛ: “Biribiara a ɔwɔ hyɛ wo nsa.” (Kenkan Hiob 1:7-12.) Ankyɛ koraa na Hiob hweree n’asomfo, n’agyapade, ne ne mma du a ɔdɔ wɔn no. Satan ma ɛyɛɛ sɛ gyama Onyankopɔn ankasa na ɔde ɔhaw no baa Hiob so. (Hiob 1:13-19) Ɛno akyi, Satan de yare yayaayaw bi a ɛyɛ hu bɔɔ Hiob. (Hiob 2:7) Ne yere ne nnamfo mmiɛnsa a ayɛ sɛ wɔdɔ no no kaa nsɛm a ɛyɛ yaw de buu n’abam. Wei maa n’awerɛhow no yɛɛ kɛse.—Hiob 2:9; 3:11; 16:2.\n10. (a) Dɛn na Hiob yɛe a ɛkyerɛ sɛ okuraa ne mũdi mu maa Onyankopɔn? (b) Mfomso bɛn na odii?\n10 Ekowiee sɛn? Ɛbɛdaa adi sɛ Satan sobo no, nokware baako koraa nni mu! Hiob annan n’akyi ankyerɛ Onyankopɔn. (Hiob 27:5) Nanso eduu baabi no, Hiob werɛ fii sɛ Onyankopɔn tumidi ne ade a ɛho hia paa. Ɔkekaa nsɛm pii de buu ne ho bem, na mpo obisaa Onyankopɔn nea enti a ɔrehu amane. (Hiob 7:20; 13:24) Sɛ yɛhwɛ amanehunu a Hiob faa mu nyinaa no a, anhwɛ a yɛbɛka sɛ, ɔyɛɛ saa mpo a, ntease wom. Nanso, Onyankopɔn hui sɛ ehia sɛ ɔteɛ Hiob adwene. Dɛn na Yehowa ka kyerɛɛ Hiob?\n11, 12. Dɛn na Yehowa boaa Hiob ma ohui? Hiob yɛɛ n’ade sɛn wɔ nteɛso no ho?\n11 Wohwɛ Hiob ti 38 kosi 41 no a, wubehu nsɛm a Onyankopɔn ka kyerɛɛ Hiob no. Baabiara nni hɔ a ɛka sɛ Onyankopɔn hyɛɛ da kyerɛɛ Hiob nea enti a ɔrehu amane. Nea Yehowa kae no, na ɛnyɛ n’adwene ne sɛ ɔpɛ sɛ ɔkyerɛ Hiob nea enti a ɔrehu amane, efisɛ na Onyankopɔn ne Hiob nni nkyerɛmu biara. Mmom, na Yehowa pɛ sɛ ɔboa Hiob ma ohu sɛ, sɛnea ɔno Onyankopɔn yɛ kɛse no, Hiob yɛ nkyene a na wayera mu. Afei, ɔboaa Hiob ma ohui sɛ nneɛma bi wɔ hɔ a ehia paa sɛ ɔde n’adwene si so. (Kenkan Hiob 38:18-21.) Wei maa Hiob hui sɛ Onyankopɔn tumidi no ne ade a ɛho hia paa.\n12 Ná Hiob agyina sɔhwɛ a emu yɛ den ano, nanso Yehowa teɛɛ ne so. Wei kyerɛ sɛ Yehowa ne Hiob anni no yiye anaa? Dabi. Hiob nso annya saa adwene no. Nea Hiob faa mu nyinaa akyi no, akyiri yi ɔkaa nsɛm bi de kyerɛe sɛ n’ani asɔ nteɛso no. Ɔkae mpo sɛ: ‘Matwe asan na manu me ho dɔte ne nsõ mu.’ Wei ma yehu sɛ, ɛmfa ho sɛ na Yehowa nteɛso no yɛ tẽẽ no, ɛkanyan Hiob ma otumi yɛɛ nsakrae. (Hiob 42:1-6) Afei nso, na aberante Elihu adi kan ateɛ Hiob adwene. (Hiob 32:5-10) Bere a Hiob gyee Onyankopɔn nteɛso toom na ɔsesaa n’adwene no, Yehowa maa afoforo hui sɛ n’ani asɔ sɛnea Hiob dii nokware wɔ sɔhwɛ mu no.—Hiob 42:7, 8.\n13. Bere a Hiob sɔhwɛ no baa awiei mpo no, onyaa Yehowa nteɛso no so mfaso. Ɔkwan bɛn so?\n13 Bere a Hiob sɔhwɛ no baa awiei mpo no, ɔkɔɔ so nyaa Yehowa nteɛso no so mfaso. Ɔkwan bɛn so? Ɛwom, “Yehowa hyiraa Hiob awiei sen ne mfiase.” Nanso ɛbɛyɛ sɛ Hiob ansan ansi ne dedaw mu prɛko pɛ; egyee bere. Akyiri yi, “onyaa mmabarima baason ne mmabea baasa.” (Hiob 42:12-14) Ɛnyɛ dɛn ara a Hiob ani gyinaa ne mma du a na Satan adi kan akunkum wɔn no. Amanehunu a ɔfaa mu no, ebetumi aba sɛ ne werɛ amfi prɛko pɛ. Ebia akyiri yi Hiob huu nea enti a ohyiaa sɔhwɛ no. Sɛ saa mpo a, ebetumi aba sɛ na ɛtɔ da a odwinnwen ho sɛ adɛn nti na na ɛsɛ sɛ ohu amane pii saa. Biribi saa kɔɔ so wɔ Hiob adwenem mpo a, na obetumi akae Onyankopɔn nteɛso no. Ná ɛno bɛboa no ma ɔde n’adwene asi Onyankopɔn tumidi no so, na wahu sɛ ɛno na ehia paa. Ɔyɛ saa a, na ɛbɛkyekye ne werɛ.—Dw. 94:19.\nYebetumi ayi yɛn adwene afi yɛn haw so na yɛde asi nea ehia paa no so? (Hwɛ nkyekyɛm 14)\n14. Dɛn na yesua fi nea ɛtoo Hiob no mu?\n14 Yɛn nso, Hiob asɛm no betumi aboa yɛn ama yɛahu sɛ Onyankopɔn tumidi no ho hia. Ebetumi nso akyekye yɛn werɛ. Adeɛ yi, Yehowa ama wɔakyerɛw “ama yɛn nkyerɛkyerɛ, na yɛnam yɛn boasetɔ ne Kyerɛwnsɛm no mu awerɛkyekye so anya anidaso.” (Rom. 15:4) Dɛn na yesua fi mu? Nea yesua fi mu paa ni: Ɛnsɛ sɛ yɛde yɛn adwene si yɛn haw so araa ma yɛn werɛ fi ade a ehia paa no. Ɛno ne Yehowa tumidi a wɔbɛsan ho. Momma yɛnkae sɛ, nea yebetumi ayɛ de agyina Onyankopɔn tumidi akyi ne sɛ yebedi nokware wɔ sɔhwɛ a emu yɛ den mu te sɛ Hiob.\n15. Sɛ yehyia sɔhwɛ na yedi nokware a, dɛn na efi mu ba?\n15 Mfaso a ɛwɔ yɛn nokwaredi so no, sɛ yedwinnwen ho a, ebetumi akyekye yɛn werɛ. Adɛn ntia? Efisɛ sɛ yehyia sɔhwɛ a, ɛboa yɛn ma yetumi yɛ biribi. Ɛma yenya hokwan de kyerɛ sɛ yegyina Onyankopɔn tumidi akyi, na ɛnyɛ sɛ Yehowa bo afuw yɛn. (Mmeb. 27:11) Sɛ yehyia sɔhwɛ na yenya boasetɔ a, ‘ɛde anisɔ ba,’ na ɛhyɛ yɛn anidaso mu den. (Kenkan Romafo 5:3-5.) Hiob asɛm no ma yehu sɛ “Yehowa wɔ ayamhyehye ne mmɔborɔhunu.” (Yak. 5:11) Enti yebetumi anya awerɛhyem sɛ, sɛ yegyina Yehowa tumidi akyi a, obetua yɛn ka. Sɛ wei wɔ yɛn adwenem a, ɛbɛma ‘yɛanya boasetɔ akosi ase na yɛde anigye anya abodwokyɛre.’—Kol. 1:11.\nFA W’ADWENE SI NEA EHIA PAA NO SO\n16. Ɛnsɛ sɛ yɛn werɛ fi da sɛ Yehowa tumidi a wɔbɛsan ho no, ɛno na ehia paa. Adɛn ntia?\n16 Ɛyɛ nokware, ɛnna fam sɛ yɛbɛkɔ so de yɛn adwene asi Yehowa tumidi a wɔbɛsan ho no so. Ɛtɔ mmere bi a, ebetumi ayɛ yɛn sɛ ɔhaw a yɛrehyia no abunkam yɛn so. Ɔhaw nketenkete mpo, sɛ yɛde yɛn adwene si so a, ebetumi ayɛ kɛse paa wɔ yɛn ani so. Enti, ɛnsɛ sɛ yɛn werɛ fi da sɛ, sɛ yehyia sɔhwɛ a emu yɛ den a, nea ehia paa ne sɛ yebegyina Onyankopɔn tumidi akyi.\n17. Sɛ yɛkɔ so yɛ Yehowa adwuma a, ebetumi ama yɛde yɛn adwene asi Onyankopɔn tumidi a wɔbɛsan ho no so. Ɔkwan bɛn so?\n17 Sɛ yɛkɔ so yɛ Yehowa adwuma bere nyinaa a, ebetumi aboa yɛn. Ɛbɛma yɛde yɛn adwene asi Onyankopɔn tumidi a wɔbɛsan ho no so. Nhwɛso bi ni. Ɔdansefo bi a yɛfrɛ no Renee fã dwudwoe, daa na ɔfa yaw mu, na onyaa kokoram. Bere a ɔda ayaresabea no, odii ayarefo, wɔn a wɔbɛsra ayarefo, ne wɔn a wɔyɛ adwuma wɔ hɔ no adanse. Ayaresabea baako bi deɛ, ɔdaa hɔ nnawɔtwe mmienu ne fã, na ɔde nnɔnhwerew 80 dii nkurɔfo adanse. Bere a Renee gyina owu ne nkwa nkwanta mpo no, ne werɛ amfi Yehowa tumidi ho asɛm no da. Ɛno maa ne ho dwoo no kakra.\n18. Ɔkwan bɛn so na onuawa bi suahu ma yehu sɛ, sɛ yegyina Yehowa tumidi akyi a, mfaso wɔ so?\n18 Yɛfa ɔhaw ne ahokyere nketenkete mu da biara da. Ɛno mu nso, ɛsɛ sɛ yɛde yɛn adwene si Yehowa tumidi ho asɛm no so. Jennifer kɔkaa wimhyɛn gyinabea bi nnansa. Ná ɔretwɛn wimhyɛn a ɔde bɛkɔ fie, nanso wimhyɛn a wɔbɛyɛ ho nhyehyɛe biara na nhyehyɛe no agye agu. Jennifer tee nka sɛ n’ani so atan no, na wabrɛ. Enti anka obetumi asu ne ho mmɔbɔ. Nanso, ɔbɔɔ mpae sɛ Yehowa mmoa no ma ontumi nka asɛmpa no nkyerɛ afoforo a na wɔn nso ani so atan wɔn no. Dɛn na efii mu bae? Odii nnipa bebree adanse, na ɔmaa nhoma pii. Ɔkae sɛ, “Ɛwom sɛ na makɔ ahokyere mu de, nanso mihui sɛ Yehowa aboa me. Ɔma minyaa ahoɔden de yii ne din ayɛ.” Nokwasɛm ne sɛ, Jennifer de n’adwene sii Yehowa atirimpɔw so.\n19. Dɛn na Yehowa nkurɔfo yɛ wɔ ne tumidi ho?\n19 Nokware som mufo nko ara na wogyina Yehowa tumidi akyi; atoro som mufo nyɛ saa. Efi teteete na Onyankopɔn nkurɔfo agyina ne tumidi akyi. Kyerɛwnsɛm no ma yehu sɛ Onyankopɔn tumidi ho asɛm na ehia paa. Enti yɛn a yɛwɔ nokware som mu no, ɛsɛ sɛ yɛn mu biara gyina Onyankopɔn tumidi akyi bere nyinaa.\n20. Mmɔden a worebɔ sɛ wubegyina Yehowa tumidi akyi no, ɔte nka sɛn wɔ ho?\n20 Mmɔden a worebɔ sɛ wobɛsom Yehowa nokwarem na wode boasetɔ agyina sɔhwɛ mu no kyerɛ sɛ wugyina ne tumidi akyi. Nya awerɛhyem sɛ Yehowa ani sɔ paa. (Dw. 18:25) Nea enti a ɛsɛ sɛ wufi wo koma nyinaa mu gyina Yehowa tumidi akyi ne sɛnea wubetumi ayɛ saa no, adesua a edi hɔ no bɛma woahu pii aka ho.


Nsɛm a Wobisabisa | Afifide ne Mmoa ho Ɔbenfo Kyerɛkyerɛ ne Gyidi Mu\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Malagasy Maltese Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nNSƐM A WOBISABISA | PAOLA CHIOZZI\nBɛboro mfe 20 ni na Ɔbenfo Paola Chiozzi ayɛ adwuma sɛ afifide ne mmoa ho ɔbenfo wɔ Ferrara Sukuupɔn a ɛwɔ Italy no mu. Nyan! sɛnkyerɛwfo bisabisaa no nyansahu ne ne gyidi ho nsɛm.\nNa me papa pam mpaboa, na na me maame yɛ kuadwuma. Nanso na mepɛ sɛ meyɛ nyansahufo. Ná m’ani gye nhwiren a ɛyɛ fɛ, nnomaa, ne nkoekoemmoa a mihu wɔn wɔ baabi a yɛn fie wɔ no ho. Mihui sɛ obi a ɔwɔ nyansa sen onipa na ɔbɔɔ wɔn.\nSo na wugye di bere nyinaa sɛ Ɔbɔadeɛ bi wɔ hɔ?\nDabi. Nokwarem no, me mmofraberem pɛɛ na m’adwene fii ase yɛɛ me sɛ Onyankopɔn nni hɔ. Komayare kum me papa mpofirim, ma enti mibisaa me ho sɛ, ‘Dɛn nti na Ɔbɔadeɛ a wayɛ nneɛma fɛfɛɛfɛ pii saa no ma kwan ma nnipa hu amane na wowuwu?’\nSo nyansahu a wusuae no boaa wo ma wunyaa mmuae?\nMfiase no mannya mmuae. Bere a mebɛyɛɛ afifide ne mmoa ho ɔbenfo no, mifii ase suaa owu ho ade. Ná m’adesua no mfa nkwammoaa a biribi te sɛ mframa pa a wonnya nti wowuwu na ɛma nipadua no honhon na etu akisikuru no ho. Mmom no, ɛfa nipadua mu nkwammoaa a wowuwu bere ano no ho. Ɛwom mpo sɛ eyi a yebehu no ho hia na ama yɛanya akwahosan pa de, nanso nyansahufo amfa wɔn adwene ankɔ so kɛse saa bere no.\nƆkwan bɛn so na wu a nkwammoaa wuwu bere ano no ho hia?\nNkwammoaa ɔpepepepem pii a yɛmfa yɛn aniwa nhu wɔn wɔ yɛn nipadua mu. Ɛsɛ sɛ wɔn nyinaa wuwu na afoforo besi wɔn ananmu. Ɛsono nkwammoaa kuw biara nkwa nna; ebi wuwu adapɛn kakraa bi ntam na afoforo nso wuwu wɔ mfe kakraa bi ntam ma ebi si wɔn ananmu. Ɛsɛ sɛ nhyehyɛe a ɛma nkwammoaa no wuwu wɔ yɛn nipadua mu ma afoforo besi wɔn ananmu no yɛ adwuma pɛpɛɛpɛ na atumi aboa nipadua no.\nDɛn na ebetumi akɔfa ɔhaw aba?\nNhwehwɛmu bi kyerɛ sɛ, sɛ nkwammoaa no anwuwu bere a ɛsɛ sɛ wowuwu a, ɛma obi nya ɔkwaha a ɛma n’apɔw so honhon. Na sɛ wowuwu ansa na bere a ɛsɛ sɛ wowuwu no adu a, ebetumi ama obi anya ɔyare a ɛma obi yɛ bɔmm (Parkinson) anaa yare a ɛka obi adwene ma ne werɛ fi biribiara (Alzheimer). Nhwehwɛmu a meyɛ no fa sɛnea yebehu akwan a yɛbɛfa so asa nyarewa yi ho.\nNkwammoaa a wowuwu ho ade a wusuae no kaa wo dɛn?\nNokwasɛm ni, ɛmaa me ho dwiriw me. Ɛdaa adi pefee sɛ obi a ɔpɛ sɛ yenya apɔwmuden na ɔyɛɛ saa ade a ɛyɛ nwonwa yi. Enti, mekɔɔ so bisae sɛ, Dɛn nti na nnipa hu amane na wowuwu? Mannya ho mmuae.\nNanso na wugye di sɛ obi na ɔhyehyɛe sɛ nkwammoaa bi nwuwu na afoforo mmesi wɔn ananmu no?\nYiw. Ná ade mũ no nyinaa asete yɛ den, nanso sɛnea na ɛyɛ adwuma pɛpɛɛpɛ no da nyansa soronko bi adi. Migye di sɛ ɛyɛ Onyankopɔn nyansa. Mede afiri a ɛma wotumi hu nneɛma nketenkete yiye hwɛɛ nneɛma pii a asete yɛ den a ɛma eyi tumi kɔ so no de suaa ho ade. Sɛ ɛho behia a, na nneɛma bi ma nkwammoaa no wuwu anibu kakraa bi ntam. Na nkwammoaa no ankasa nso tumi kunkum wɔn ho. Na nhyehyɛe yi kɔ so pɛpɛɛpɛ araa ma ɛyɛ nwonwa boro so.\nEsiane sɛ, sɛ yɛn nkwammoaa no biara wu a, foforo besi n’ananmu nti, ɛda adi sɛ yebetumi atena ase daa\nNanso na wowɔ nsɛmmisa a ɛfa Onyankopɔn ne amanehunu ho. Ɛyɛɛ dɛn na wunyaa ho mmuae?\nWɔ afe 1991 mu no, Yehowa Adansefo mmerantewa baanu bi baa me fie. Mibisaa wɔn nea enti a yewuwu, na wɔde ɛho mmuae a ɛwɔ Bible mu no kyerɛɛ me. Ɛka sɛ: “Ɛnam onipa biako so na bɔne baa wiase, na owu nam bɔne so bae.” (Romafo 5:12) Sɛ onipa a odi kan no tiee Onyankopɔn asɛm a, anka ɔbɛtena ase daa. Mihui ntɛm ara sɛ eyi ne nea mihui wɔ me nhwehwɛmu no mu no hyia. Nokwarem no, mihui pefee sɛ na Onyankopɔn mpɛ sɛ nnipa wu. Esiane sɛ, sɛ yɛn nkwammoaa no biara wu a foforo besi n’ananmu nti, ɛda adi sɛ yebetumi atena ase daa.\nDɛn na ɛma wugye dii sɛ Bible no yɛ Onyankopɔn Asɛm?\nMihuu nea Bible ka fa Onyankopɔn ho no wɔ Dwom 139:16. Ɛka sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu.” Sɛ́ afifide ne mmoa ho ɔbenfo no, misuaa awosu a ɛwɔ yɛn nkwammoaa mu no ho ade. Ɛyɛɛ dɛn na odwontofo no huu nea wɔakyerɛw yi? Dodow a mekɔɔ so suaa Bible no, dodow no ara na migye dii sɛ wɔnam Onyankopɔn honhom so na ɛkyerɛwee.\nƆkwan bɛn na wɔfaa so boaa wo ma wotee nea Bible kyerɛkyerɛ no ase?\nYehowa Ɔdansefo bi kae sɛ ɔne me besua Bible no. Awiei koraa no, mibehuu nea enti a Onyankopɔn ma kwan ma nnipa hu amane. Sɛnea Bible ka no, misuae nso sɛ Onyankopɔn abɔ ne tirim sɛ “ɔbɛmene owu akosi daa.” (Yesaia 25:8) Ɛbɛyɛ mmerɛw ama yɛn Bɔfo no sɛ ɔbɛma yɛn nipadua no akwaa ahorow ayɛ adwuma pɛpɛɛpɛ na ama yɛatumi atena ase daa.\nƆkwan bɛn so na wode Bible mu nimdeɛ a woanya no aboa afoforo?\nMebɛyɛɛ Yehowa Ɔdansefo wɔ afe 1995 mu. Efi saa bere no maka nea masua afi Bible mu no ho asɛm akyerɛ afoforo. Sɛ nhwɛso no, me yɔnko dwumayɛni bi hawee paa bere a ne nuabarima kum ne ho no. Asɔre a ɔkɔ no kyerɛkyerɛ sɛ Onyankopɔn remfa wɔn a wokum wɔn ho no bɔne mfiri wɔn da. Nanso, mede anidaso a ɛne sɛ wobenyan wɔn a wɔawuwu a Bible ka ho asɛm no kyerɛɛ no. (Yohane 5:28, 29) Bere a ohui sɛ yɛn bɔfo no dwen yɛn ho no, ɛkyekyee ne werɛ paa. Wɔ mmere a ɛte saa mu no, mete nka sɛ Bible mu nokwasɛm a meka kyerɛ afoforo no ma minya akomatɔyam kɛse sen nea nyansahu ankasa ma minya no!


Ester 6 | Intanɛt So Bible| Wiase Foforɔ Nkyerɛaseɛ\n6 Saa anadwo no, ɔhene antumi anka n’ani angu so.+ Enti ɔsoma ma wɔkɔfaa wɔn bere so nsɛm nhoma+ no bae. Ɛnna wɔkenkan no ɔhene anim. 2 Wohui sɛ wɔakyerɛw pɔw a Bigtana ne Teres a wɔyɛ ahemfie mpanyimfo+ a wɔhwɛ pon ano no bɔe sɛ wobekum Ɔhene Ahasweros a Mordekai bɛkaa+ ho asɛm no wom. 3 Ɛnna ɔhene bisae sɛ: “Dɛn na yɛayɛ de ahyɛ Mordekai anuonyam, na ade kɛse bɛn na yɛayɛ ama no?” Ɛnna nhenkwaa a wɔsom no no kae sɛ: “Yɛnyɛɛ hwee mmaa no.”+ 4 Akyiri yi ɔhene bisae sɛ: “Hena na ɔwɔ adiwo hɔ?” Saa bere no na Haman aba ahemfie no adiwo+ hɔ rebɛka akyerɛ ɔhene sɛ ɔnsɛn Mordekai wɔ dua+ a wayɛ ama no no so. 5 Nhenkwaa no kae sɛ: “Haman+ na ɔwɔ adiwo hɔ.” Ɛnna ɔhene kae sɛ: “Momma ɔmmra mu.” 6 Bere a Haman hyɛn hɔ no, ɔhene bisaa no sɛ: “Ɛdɛn na wɔnyɛ mma ɔbarima a ɔhene pɛ sɛ ɔhyɛ no anuonyam?”+ Ɛnna Haman kae ne komam sɛ: “Hena koraa na ɔhene bɛpɛ sɛ ɔhyɛ no anuonyam sen me?”+ 7 Enti Haman ka kyerɛɛ ɔhene sɛ: “Ɔbarima a ɔhene pɛ sɛ ɔhyɛ no anuonyam no, 8 ma wɔmfa ahentade+ a ɔhene ankasa hyɛ ne ɔpɔnkɔ a ɔhene tena so+ a wɔde ahemmotiri abɔ ne ti mmra. 9 Na wɔmfa atade no ne ɔpɔnkɔ no nhyɛ mmapɔmma atitiriw no biako nsa.+ Afei wɔmfa atade no nhyɛ ɔbarima a ɔhene pɛ sɛ ɔhyɛ no anuonyam no na wɔmfa no ntena ɔpɔnkɔ no so mfa kurow+ no mmɔnten+ so na wɔnka nni n’anim sɛ, ‘Sɛnea wɔyɛ ɔbarima a ɔhene pɛ sɛ ɔhyɛ no anuonyam ni.’”+ 10 Ɛnna ɔhene ka kyerɛɛ Haman sɛ: “Yɛ no ntɛm, fa atade ne ɔpɔnkɔ no na yɛ sɛnea woaka no ma Yudani Mordekai a ɔte ɔhene pon ano no. Nea woaka nyinaa yɛ, mma biribiara nnka mu.”+ 11 Afei Haman faa atade+ ne ɔpɔnkɔ no, na ɔde hyɛɛ Mordekai+ de no tenaa ɔpɔnkɔ so faa kurow no mmɔnten+ so ka dii n’anim+ sɛ: “Sɛnea wɔyɛ ɔbarima a ɔhene pɛ sɛ ɔhyɛ no anuonyam ni.”+ 12 Eyi akyi no, Mordekai san kɔɔ ɔhene pon no ano.+ Haman de, ɔkataa ne ti yɛɛ ntɛm de awerɛhow kɔɔ ne fie.+ 13 Haman kaa nea ato no nyinaa kyerɛɛ ne yere Seres+ ne ne nnamfo nyinaa. Afei n’anyansafo+ ne ne yere Seres ka kyerɛɛ no sɛ: “Sɛ Mordekai a woafi ase redi nkogu wɔ n’anim yi yɛ Yudafo aseni a, ɛnde wuntumi nni no so ɔkwan biara so, mmom woyɛ dɛn ara a wobɛhwe ase n’anim.”+ 14 Bere a wogu so ne no rekasa no, ɔhene mpanyimfo bae na wɔyɛɛ ntɛm+ de Haman kɔɔ pon+ a Ester atow no ase.


ዘሌዋውያን 5 NASV – 3 Mose 5 AKCB | Biblica\nዘሌዋውያን 5 NASV – 3 Mose 5 AKCB\nBɔne Ahorow A Ɛsɛ Sɛ Wɔbɔ Ho Afɔre\n1“ ‘Obiara a ɔnka bɔne bi a onim ho biribi ho hwee no di ho fɔ.\n2“ ‘Obiara a ɔde ne nsa ka ade bi a amanne kwan so no ɛho ntew, te sɛ aboa bi a ne ho ntew funu, sɛ ɔyɛ wuram aboa, sɛ ɔyɛ afieboa anaa aboa a ɔwea wɔ fam no, mpo sɛ onnim sɛ ne ho agu fi na akyiri no ogye nʼafɔdi to mu, 3anaa sɛ obi anhyɛ da na ɔde ne nsa ka biribi a efi onipa mu a ɛho ntew na ɔte ne ho ase sɛ odi ho fɔ, 4anaa sɛ obi annwene ho na ɔka ntam sɛ ɔbɛyɛ biribi a eye anaa ennye na akyiri no ohu nʼafɔdi; 5sɛ obi ani ba ne ho so wɔ eyinom biara mu a, ɛsɛ sɛ ɔpae mu ka ne bɔne a wayɛ. 6Ɛsɛ sɛ ɔde oguammere anaa abirekyibere bɔ afɔre ma Awurade wɔ ne bɔne ho asotwe ho. Ɔsɔfo na ɔbɛbɔ onipa ko no bɔne no ho afɔre ama no. Ɔsɔfo no nam saa afɔrebɔ yi so bɛpata ama no.\n7“ ‘Sɛ ɔyɛ ohiani a ɔrennya oguamma mfa mma Awurade a, ɔmfa nturukuku abien anaa mmorɔnomamma abien mmra sɛ ne bɔne ho afɔrebɔde. Nnomaa no mu baako bɛyɛ ne bɔne no afɔrebɔde na ɔbaako ayɛ ne hyew afɔrebɔde. 8Ɔde bɛma ɔsɔfo no na ɔde anomaa a odi kan no abɔ bɔne afɔre no. Obekyim aboa no kɔn nanso ɔrentew ne ti mfi so, 9na wapete ne mogya no bi agu afɔremuka no ho. Mogya no nkae no, obehwie agu afɔremuka no ase. Eyi ne afɔrebɔ kwan a ɛpepa bɔne. 10Na ɔsɔfo no de anomaa a ɔto so abien no bɛbɔ ɔhyew afɔre sɛnea ɔbɔɔ afɔre a edi kan no ara pɛ. Ɔsɔfo no nam saa afɔrebɔ yi so bɛpata ama nea wayɛ bɔne no, na ɛnam so ama wɔde ne bɔne akyɛ no.\n11“ ‘Sɛ ɔyɛ ohiani buruburoo a ɔrentumi mfa nturukuku anaa mmorɔnomamma mmɛbɔ ne bɔne ho afɔre a, ɔde asikresiam muhumuhu lita abien ne fa bɛba sɛ ne bɔne ho afɔrebɔde. Ɛnsɛ sɛ ɔde ɔsra ngo fra. Ɛnsɛ sɛ ɔde aduhuam nso gu so, efisɛ ɛyɛ bɔne afɔre. 12Ɔde bɛma ɔsɔfo no. Na ɔsɔfo no asaw ne nsa ma de asi ne nyinaa anan na wahyew no wɔ afɔremuka no so ama Awurade sɛ afɔrebɔde biara. Eyi bɛyɛ ne bɔne ho afɔrebɔ. 13Sɛ ɛba saa a, ɔsɔfo no nam saa afɔrebɔ yi so bɛpata ama onipa no na wɔde ne bɔne no bɛkyɛ no. Asikresiam a aka no, wɔde bɛma ɔsɔfo no te sɛ nnɔbae afɔrebɔde no ara pɛ.’ ”\n14Awurade hyɛɛ mmara maa Mose se, 15“Sɛ obi anhyɛ da na ogu ade kronkron ho fi a, ɔde odwennini a ne ho nni dɛm a ɔfata sɛ mpata wɔ nʼafɔdi no ho bɛba abɛbɔ Awurade afɔre. 16Ade kronkron a nipa no guu ho fi no nso, ɔde foforo besi anan na watua dekode no bo ɔha mu nkyɛmu aduonu aka ho sɛ asotwe. Ɔde ne nyinaa bɛma ɔsɔfo na ɔde Odwennini no abɔ bɔne afɔre no na wɔde ne bɔne akyɛ no.\n17“Sɛ obi anhyɛ da na obu Awurade mmara no bi so a, odi fɔ nti ɛsɛ sɛ otua afɔbude a Mose bɛhyɛ no. 18Ɛsɛ sɛ ɔde odwennini anaa ɔpapo a onni dɛm brɛ ɔsɔfo sɛ ne bɔne no ho afɔrebɔde. Na ɔsɔfo no de ayɛ mpata ama no wɔ bɔne biara a ɔyɛe a wanhyɛ da no ho, na wɔde ne bɔne bɛkyɛ no. 19Ɛsɛ sɛ wɔbɔ saa afɔre no sɛ afɔdi afɔre, efisɛ odi fɔ pefee wɔ Awurade anim.”\nAKCB : 3 Mose 5


Dwom 117—Papayɛ | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Simalungun) Batak (Toba) Bicol Bislama Boulou Bulgarian Cambodian Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Digor Douala Drehu Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Icelandic Iloko Indonesian Italian Javanese Kabiye Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Mambwe-Lungu Mapudungun Mauritian Creole Myanmar Ndau Ndebele Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovenian Spanish Sunda Swahili Swedish Tagalog Tahitian Tatar Telugu Thai Tigrinya Tok Pisin Tshiluba Tsonga Turkish Twi Ukrainian Umbundu Uruund Vietnamese Wallisian Wolaita Yapese Yoruba Zulu\n(2 Beresosɛm 6:41)\n1. O Ye-ho-wa, yɛn Nyan-ko-pɔn,\nYɛ-kam-fo wo pa-pa-yɛ!\nWoa-hyi-ra yɛn a-ko-si daa.\nNa yɛa-hu wo kron-kron-yɛ.\nWo mmɔ-b’rɔ-h’u dɔɔ-so ma yɛn,\nNa w’a-dom nso b’ro yɛn so.\nWo-fa-ta sɛ yɛ-ko-tow wo.\nYɛ-de a-ni-gye som wo.\n2. W’a-som-fo som a-ni-gye mu.\nNa wɔ-sua wo pa-pa-yɛ.\nWɔ-ka w’a-sɛm ky’rɛ o-bia-ra,\nWɔn a-bra-bɔ nso yɛ fɛ.\nWoa-ma yɛn a-ky’rɛ-ky’rɛ-fo pa;\nWɔ-da pa-pa-yɛ a-di.\nWɔ-nam hon-hom kron-kron mmoa so,\nWɔ-re-sow a-ba pa pii.\n3. Ye-be-sua wo pa-pa-yɛ nnɛ;\nSu-ban pa, ɛ-ho wɔ nyam.\nSɛ yɛ-yɛ o-bia-ra pa-pa,\nƐ-bɛ-hyɛ wo a-nuo-nyam.\nYɛ-wɔ ɔ-dɔ ma a-nua-nom;\nYɛ-bɛ-yɛ o-bia-ra yi’e.\nYɛn nyi-naa be-sua wo su-ban;\nPa-pa-yɛ ma a-ni-gye.\n(Hwɛ Dw. 103:10; Mar. 10:18; Gal. 5:22; Efe. 5:9 nso.)\nPapayɛ (Dwom 117)


Afifide ne Mmoa ho Ɔbenfo Kyerɛkyerɛ ne Gyidi Mu | Nsɛm a wobisabisa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Xhosa Zulu\nNSƐM A WOBISABISA | DAVEY LOOS\nAfifide ne Mmoa ho Ɔbenfo Kyerɛkyerɛ ne Gyidi Mu\nDɔkota Davey Loos yɛ afifide ne mmoa ho ɔbenfo wɔ Belgium. Bere bi a atwam no, na onnye Ɔbɔadeɛ bi nni, mmom na ogye adannandi di. Akyiri yi, ɔsesaa n’adwene. Dɛn na ɛmaa nhwehwɛmufo bi san susuw gyidi a na ɔwɔ wɔ nea ɛyɛe a nkwa bae no ho? Nyan! nsɛmma nhoma kyerɛwfo bisaa Dɔkota Loos nsɛm a ɛfa n’adwuma ne ne gyidi ho.\nƐyɛɛ dɛn na wufii nyansahu nhwehwɛmu ase?\nBere a mekɔɔ sukuupɔn no, misuaa sɛnea wɔfra aduru. Ná m’ani gye ahoɔdennuru ne awosu mu nsu a emu nneɛma dɔɔso sen biara wɔ okyinsoroma yi so no ho paa. Bere rekɔ so no, m’ani begyee sɛnea adebɔ mu nneɛma nketenkete binom de owia hann yɛ adwuma no ho.\nSo na wugye Onyankopɔn di?\nBere a meyɛ abofra no, na migye no di. Nanso akyiri yi bere a na mewɔ Katolek Sukuupɔn mu wɔ Leuven no, wɔkyerɛkyerɛɛ me sɛ nneɛma a ɛwɔ nkwa nyinaa nam adannandi so na ɛbae. Na abenfo no kyerɛkyerɛ nneɛma yi bi mu ma asete yɛ den. Ná wɔyɛ nyansahufo a wɔaben, enti migyee nea wɔkae no dii. Awiei koraa no, ɛbɛyɛɛ den sɛ megye adi sɛ Onyankopɔn wɔ hɔ.\nDɛn na ɛma wosan susuw nea nkwa fi bae no ho?\nWɔ afe 1999 mu no, mihyiaa m’adamfo bi a me ne no kɔɔ sukuu a na wabɛyɛ Yehowa Ɔdansefo, na me ne no kɔɔ wɔn asafo nhyiam no mu biako. Bio nso, wɔ saa bere koro no ara mu no, Yehowa Ɔdansefo bi baa yɛn fie na ɔmaa yɛn Is There a Creator Who Cares About You? * nhoma no biako.\nWuhuu nhoma no dɛn?\nM’ani gyee nhwehwɛmu a ɛkɔ akyiri a na ɛwom no ho. Mifii ase susuw adwinni a ɛwɔ adebɔ mu no ho hwɛe sɛ adannandi kyerɛkyerɛɛ mu anaa.\nAdebɔ mu adwinni bɛn na w’ani gyee ho?\nAfifide ne mmoa ho adwuma a meyɛ no ma misuaa adwinni a ɛwɔ abɔde mu nneɛma nketenkete bi a ɛwɔ po mu a wɔn ankasa tumi yɛ wɔn aduan no ho ade. Nhwehwɛmufo bi susuw sɛ saa mmoawammoawa yi ne abɔde a nkwa wom a wodii kan baa asase yi so. Mmoawammoawa no twe owia mu ahoɔden na wɔfa anwonwakwan bi a ɛyɛ den sɛ yɛbɛte ase so ka nsu ne carbon dioxide bom ma ɛdan aduan. Sɛnea mmoawammoawa a ɛwɔ nsu mu no tumi twe owia wɔ ɔkwan a ɛkyɛn so yi so no nso ma me ho dwiriw me.\nNhabamma nso twe owia hann de yɛ wɔn aduan. Enti, dɛn na ɛyɛ nwonwa wɔ mmoawammoawa yi ho?\nBere a woredɔ asukɔ akɔ po ase nyinaa no, na owia hann a wuhu no so retew. Enti ɛsɛ sɛ mmoawammoawa a wɔwɔ po ase no tumi de wɔn nkatemmɛn a ɛyɛ adwuma anwonwakwan so no twe owia mu ahoɔden ketewa biara a wobenya. Na sɛ wɔde hann mu ahoɔden yi rekɔ baabi a wɔyɛ aduan yi a, ɛkame ayɛ sɛ ebiara nyera. Wɔn a wɔyɛ mfiri a wɔde twe owia mu ahoɔden no mpo ani abegye sɛnea nkatemmɛn yi te no ho. Nokwarem no, sɛ wode sɛnea mfiri a wɔde twe owia mu ahoɔden yɛ adwuma no toto mmoawammoawa yi nkatemmɛn no ho a, ɛne no nsɛ koraa.\nƐno ma wusii gyinae bɛn?\nMisusuw mfiridwuma ho animdefo a wɔbɔ mmɔden sɛ wobesuasua nneɛma bi a ɛkɔ so wɔ abɔde a nkwa wom mu no ho, na ɛma migye toom sɛ Onyankopɔn na ɔbɔɔ nkwa\nMisusuw mfiridwuma ho animdefo a wɔbɔ mmɔden sɛ wobesuasua nneɛma bi a ɛkɔ so wɔ abɔde a nkwa wom mu no ho, na ɛma migye toom sɛ Onyankopɔn na ɔbɔɔ nkwa. Nanso ɛnyɛ nyansahu nkutoo na ɛma mibegye dii sɛ Onyankopɔn wɔ hɔ. Bible no a metɔɔ me bo ase suae no nso ka ho bi.\nDɛn na ɛma wugye dii sɛ Bible no fi Onyankopɔn hɔ?\nAde biako a ɛma migyee Bible no toom ne emu nkɔmhyɛ ahorow a ɛba mu pɛpɛɛpɛ no. Sɛ nhwɛso no, Yesaia kaa Yesu wu ne ɔkwan a wɔbɛfa so asie no ho asɛm too hɔ mfehaha pii. Yenim sɛ wɔkyerɛw nkɔmhyɛ yi too hɔ ansa na Yesu rewu efisɛ Yesaia Nhoma Mmobɔwee a wohui wɔ Qumran no yɛ nea wɔhwɛɛ so kyerɛw bi bɛyɛ mfe ɔha ansa na wɔrewo Yesu.\nSaa nkɔmhyɛ no ka sɛ: “Ne wu mu no, wobesie no wɔ abɔnefo ne adefo mu.” (Yesaia 53:9, 12) Nea ɛyɛ nwonwa no, wokum Yesu fraa nsɛmmɔnedifo, nanso wosiee no wɔ adefo asiei. Eyi yɛ nkɔmhyɛ ahorow a ɛbaa mu no mu biako a ɛma migye toom sɛ Onyankopɔn na ɔma wɔkyerɛw Bible no. (2 Timoteo 3:16) Akyiri yi, mebɛyɛɛ Yehowa Ɔdansefo.\nDɛn nti na w’ani gye ho sɛ woyɛ Yehowa Ɔdansefo?\nYɛn gyidi wɔ nnyinaso, na yemmmu yɛn ani ngu nyansahu so\nYɛn gyidi wɔ nnyinaso, na yemmmu yɛn ani ngu nyansahu so. Afei nso, Bible mu nnyinasosɛm na ɛkyerɛ yɛn kwan. Sɛ́ Yehowa Ɔdansefo no, m’ani gye sɛ mɛka Bible mu awerɛkyekyesɛm akyerɛ afoforo, na maboa wɔn ma wɔanya wɔn nsɛmmisa ahorow ho mmuae.\n^ nky. 9 Yehowa Adansefo na wotintimii.\nOctober 2013 | Nneɛma Abiɛsa a Sika Ntumi Ntɔ\nNYAN! October 2013 | Nneɛma Abiɛsa a Sika Ntumi Ntɔ


Abusua mu Ntɔkwa—Dɛn na Ɛde Ba?\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nƆBAA warefoɔ bi a ɔde Sarah * wɔ Ghana; waware mfe 17 ni. Ɔkaa sɛ: “Me ne me kunu Jacob taa ko sika ho.” Ɔkyerɛɛ mu sɛ, “Meyɛ nneɛma pii de boa abusua no, nanso me kunu ne me mmɔ yɛn sikasɛm ho nkɔmmɔ, enti me bo taa fu no. Yɛtumi tena fie hɔ nna pii a obiara nkasa ne yɔnko ho.”\nNe kunu Jacob nso kaa sɛ: “Ampa, ɛtɔ da a yɛn bo fu ma yɛtutu bi ma yɛn ho. Yɛntaa nte yɛn ho ase, na yɛntaa mmɔ nkɔmmɔ papa biara. Enti ɛreyɛ ara ni na yɛasɔ ntɔkwa mu. Ɛtɔ da nso a, nea ɛde ba ne sɛ yɛhaahaa yɛn ani wɔ nsɛm bi ho dodo.”\nƆbarima bi a ɔde Nathan nso wɔ India. Nnansa yi ara na ɔreware. Ɔkaa sɛ bere bi n’ase barima teateaam guu n’asebaa so maa maame no bu fuu paa ma enti ɔtu fii fie hɔ. “Mebisaa m’ase barima nea enti a ɔyɛɛ saa, nanso asɛm no anyɛ no dɛ. Ɔfaa no sɛ makasa atia no. Afei ɔde n’anibere soɛɛ yɛn a yɛaka wɔ fie hɔ nyinaa so.”\nEbia wo nso, woahu sɛ, sɛ obi annya abotare na ɔka nsɛm a ɛyɛ ya a, ɛtumi de ntɔkwa ba abusua mu. Ɛtɔ da a, asɛm a wo ne obi reka no bɔkɔɔ no, wobɛhu ara na adane akasakasa wɔ mo ntam. Ɛwom, obiara ano tumi pa, enti ɛnyɛ den sɛ wobɛgye obi ano asi bɔne anaa wobɛdwene sɛ ɔwɔ wo ho adwemmɔne. Nanso wei nyinaa akyi, yɛbɛtumi atena ase asomdwoe ne baakoyɛ mu.\nSɛ akasakasa sɔre wɔ w’abusua mu a, dɛn na wobɛyɛ? Nneɛma bɛn na wobɛyɛ ama asomdwoe asan aba abusua mu na obiara ho atɔ no? Dɛn na mmusua nyinaa bɛtumi ayɛ ama asomdwoe atena wɔn ntam? Yɛsrɛ wo, toa akenkan no so.\n^ nky. 3 Yɛasesa din no bi.


Asomafo Nnwuma 5 | Intanɛt So Bible| Wiase Foforɔ Nkyerɛaseɛ\nAsomafo Nnwuma 5:1-42\nAnania ne Safira (1-11)\nAsomafo no yɛɛ nsɛnkyerɛnne bebree (12-16)\nWɔde wɔn guu afiase, na wogyaa wɔn (17-21a)\nWɔsan de wɔn begyinaa Sanhedrin no anim (21b-32)\n‘Onyankopɔn na ɛsɛ sɛ yetie no, na ɛnyɛ nnipa’ (29)\nGamaliel afotu (33-40)\nWɔkaa asɛm no wɔ afi afi (41, 42)\n5 Ɔbarima bi a ne din de Anania, ne ne yere Safira nso tɔn agyapade bi. 2 Nanso oyii sika a wonyae no bi siei, na na ne yere nso nim ho bi. Na Anania de sika no fã bi pɛ brɛɛ asomafo no.+ 3 Ɛnna Petro bisaa no sɛ: “Anania, adɛn nti na woama Satan apiapia wo* sɛ bedi atoro+ kyerɛ honhom kronkron+ no, na fa asaase no ho sika no bi sie? 4 Bere a asaase no wɔ hɔ no, na ɛnyɛ wo dea anaa? Na bere a wotɔnee no nso, na sika no nyɛ wo ara wo dea? Adɛn nti na woadwen biribi a ɛte saa wɔ wo komam? Onyankopɔn na woadi atoro akyerɛ no, na ɛnyɛ nnipa.” 5 Bere a Anania tee asɛm yi no, otwa hwee, na owui. Na ehu kɛse kaa wɔn a wɔtee asɛm no nyinaa. 6 Ɛnna mmerante no sɔree, na wɔde ntama kyekyeree no, na wɔmaa no so kosiee no. 7 Bɛyɛ nnɔnhwerew abiɛsa akyi no, ne yere baa hɔ, na na onnim nea asi. 8 Ɛnna Petro bisaa ɔbea no sɛ: “Ka kyerɛ me, bere a motɔn asaase no, sɛɛ na mode gyei anaa?” Ɔkae sɛ: “Yiw, saa na yɛde gyei.” 9 Ɛnna Petro bisaa no sɛ: “Adɛn nti na mo baanu ayɛ adwene sɛ mobɛsɔ Yehowa* honhom ahwɛ? Hwɛ! Wɔn a wokosiee wo kunu no, wɔn na wote sɛ wɔreba a wɔadu ɔpon ano no.* Wo nso, wɔbɛsoa wo akɔ.” 10 Ɛhɔ ara na otwa hwee Petro nan ase wui. Bere a mmerante no beduu hɔ no, wohui sɛ wawu, na wɔmaa no so puei, na wokosiee no wɔ ne kunu nkyɛn. 11 Ɛno nti, ehu kɛse kaa asafo no nyinaa ne wɔn a wɔtee nsɛm yi nyinaa. 12 Bio nso, asomafo no kɔɔ so yɛɛ nsɛnkyerɛnne ne anwonwade bebree wɔ nkurɔfo no mu,+ na na wɔn nyinaa hyiam wɔ Solomon Abrannaa no so.+ 13 Ɛwom, nnipa a aka no mu biara annya akokoduru amfa ne ho ammɔ wɔn; nanso, nkurɔfo kaa wɔn ho asɛmpa. 14 Nea ɛsen saa no, wɔn a wɔagye Awurade adi no bebree bɛkaa wɔn ho, mmea ne mmarima pii.+ 15 Na wɔn a wɔyare mpo, wɔde wɔn baa abɔnten bɛtotoo mpa nketewa ne kɛtɛ so, sɛnea ɛbɛyɛ a sɛ Petro retwam a, ne sunsuma betumi atɔ wɔn mu bi so.+ 16 Bio nso, nnipa pii fifi nkurow a atwa Yerusalem ho ahyia no mu bae. Wɔreba no, na wɔsoso ayarefo ne wɔn a ahonhom fĩ haw wɔn, na wɔn nyinaa nyaa ayaresa. 17 Na ɔsɔfo panyin no ne wɔn a wɔka ne ho a wofi Sadukifo kuw mu no nyinaa sɔree, na na ahoɔyaw ahyɛ wɔn ma. 18 Ɛno nti, wɔkyeree asomafo no de wɔn guu afiase.+ 19 Nanso anadwo no, Yehowa* bɔfo buebuee afiase apon+ no, na oyii wɔn puei. Ɛnna ɔka kyerɛɛ wɔn sɛ: 20 “Monkɔ, na munkogyina asɔrefi hɔ, na monkɔ so nka nkwa yi ho nsɛm nyinaa nkyerɛ nkurɔfo no.” 21 Bere a wɔtee saa no, wɔkɔɔ asɔrefi hɔ ahemanakye, na wofii ase kyerɛkyerɛe. Ɛnna ɔsɔfo panyin no ne wɔn a ɛka ne ho no bedui, na wɔfrɛɛ Sanhedrin no ne Israel mma mpanyimfo bagua no nyinaa hyiae, na wɔsoma kɔɔ afiase hɔ sɛ wɔnkɔfa asomafo no mmra wɔn anim. 22 Nanso bere a awɛmfo no koduu hɔ no, wɔanhu wɔn wɔ afiase hɔ. Enti wɔsan kɔbɔɔ amanneɛ. 23 Wɔkae sɛ: “Yehui sɛ wɔato afiase no mu denneennen, na na awɛmfo no gyinagyina apon no ano, nanso bere a yebuei no, yɛanhu obiara wom.” 24 Bere a asɔrefi hwɛfo no ne asɔfo mpanyin no tee asɛm no, wɔn adwene tu frae efisɛ na wonnim sɛnea asɛm no bɛkɔ akowie. 25 Ɛnna obi bae bɛbɔɔ wɔn amanneɛ sɛ: “Hwɛ! Mmarima a mode wɔn guu afiase no wɔ asɔrefi hɔ, na wogyina hɔ rekyerɛkyerɛ nkurɔfo no.” 26 Enti awɛmfo panyin no ne n’awɛmfo kɔfaa wɔn bae, nanso wɔanyɛ wɔn basabasa, efisɛ na wosuro sɛ nkurɔfo no besiw wɔn abo.+ 27 Enti wɔde wɔn begyinaa Sanhedrin no anim. Na ɔsɔfo panyin no bisabisaa wɔn nsɛm. 28 Ɔka kyerɛɛ wɔn sɛ: “Yɛhyɛɛ mo denneennen sɛ monnkyerɛkyerɛ din yi mu+ bio. Nanso hwɛ! mode mo nkyerɛkyerɛ ahyɛ Yerusalem ma, na moasi mo bo sɛ mode onipa yi mogya bɛba yɛn so.”+ 29 Ɛnna Petro ne asomafo a aka no kae sɛ: “Onyankopɔn ne sodifo a ɛsɛ sɛ yetie no, na ɛnyɛ nnipa.+ 30 Yɛn agyanom Nyankopɔn nyan Yesu a mosɛn no dua so kum no no.+ 31 Onyankopɔn hyɛɛ Yesu yi anuonyam, na ɔyɛɛ no Ɔsafohene+ ne Agyenkwa,+ na ɔde no tenaa ne nsa nifa+ sɛ ɔmma Israel nnya adwensakra ne bɔnefakyɛ.+ 32 Yɛyɛ nsɛm yi ho adansefo,+ na honhom kronkron+ a Onyankopɔn de ama wɔn a wotie no* no nso di ho adanse.” 33 Bere a wɔtee eyi no, wɔn bo fuwii paa,* na na wɔpɛ sɛ wokum asomafo no. 34 Nanso Farisini bi a wɔfrɛ no Gamaliel+ sɔree wɔ Sanhedrin no mu. Ná ɔyɛ obi a ɔkyerɛ Mmara, na na nkurɔfo no nyinaa bu no. Ɔkae sɛ wɔmfa mmarima no mpue kakra. 35 Ɛnna ɔka kyerɛɛ wɔn sɛ: “Israel mmarima, nea mopɛ sɛ mode yɛ saa mmarima yi, munnwen ho yiye. 36 Hwɛ, bere bi a atwam no, Teuda sɔree, na ɔkae sɛ ɔyɛ onipa titiriw. Na mmarima a wɔn dodow bɛyɛ 400 kɔkaa ne kuw no ho. Nanso wokum no, na wɔn a wodi n’akyi nyinaa bɔ hwetee, na ansi wɔn yiye. 37 Ɔno akyi no, Galileani bi a ne din de Yuda nso sɔree wɔ nna a na wɔrekyerɛw din no mu, na ɔtwee nnipa dii n’akyi. Saa ɔbarima no nso wui, na wɔn a wodi n’akyi nyinaa bɔ hwetee. 38 Ɛno nti, nea ɛrekɔ so seesei yi, nea mɛka akyerɛ mo ne sɛ, monnhaw saa mmarima yi. Mmom, munnyaa wɔn. Efisɛ sɛ nkyerɛkyerɛ yi anaa adwuma yi fi nnipa a, ebegu. 39 Na sɛ efi Onyankopɔn a, ɛnde morentumi ngu+ no. Anyɛ saa a, ɛbɛyɛ sɛ nea mo ne Onyankopɔn ankasa na ɛreko.”+ 40 Bere a ɔkaa eyi no, wotiee n’afotu no, na wɔfrɛɛ asomafo no hwee wɔn.+ Na wɔka kyerɛɛ wɔn denneennen sɛ wonnyae Yesu din ho asɛm ka, na wogyaa wɔn. 41 Ɛnna wɔde anigye+ pue fii Sanhedrin no anim kɔe, efisɛ wobuu wɔn sɛ ne din nti, wɔfata sɛ wogu wɔn anim ase. 42 Na wɔkɔɔ so kyerɛkyerɛe, na wɔkaa Kristo Yesu ho asɛmpa no wɔ asɔrefi hɔ ne afi afi+ mu da biara, na wɔannyae.+\n^ Anaa “apirim wo koma.”\n^ Anaa “wɔn anammɔn na ɛwɔ ɔpon ano no.”\n^ Anaa “wɔn a wotie no sɛ sodifo.”\n^ Anaa “ɛwowɔɔ wɔn.”\nAsomafo Nnwuma 5


Adwennwene Hyɛ Wo So?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nASƐM A ƐDA SO | WOMA W’ABAM BU NTƐM?\nƆhaw No: Adwennwene\nWO HAW ne sɛn? Awerɛhoɔ na ahyɛ wo so? Obi na ahyɛ wo abufuo? Anaa woanya obi ho menasepɔ? Sɛ woma nneɛma saa hyɛ wo so a, ɛbɛgye w’adwene ne w’ahoɔden nyinaa na worenya bere mfa nyɛ nneɛma a ɛho hia mpo. Ɛnneɛ, dɛn na wobɛtumi ayɛ wɔ ho? *\nNHWƐSO A ƐWƆ BIBLE MU: DAWID\nƆhene Dawid faa ɔhaw pii mu na wei maa ɔteetee na ɔdii yaw. Nanso wamma n’abam ammu. Dɛn na ɛboaa no? Dawid de n’asɛm nyinaa maa Onyankopɔn. (1 Samuel 24:12, 15) Afei nso, nea ɔfaa mu nyinaa ɔkyerɛw too hɔ. Ná Dawid gyidi mu yɛ den, enti na ɔmfa mpaebɔ nni agorɔ. *\nNEA GREGORY YƐE\nSɛnea yɛadi kan aka no, Gregory anya adwenemyare bi a ɛreteetee no. Ɔka sɛ: “Na mema nneɛma hyɛ me so dodo, enti daa na mahaw.” Dɛn na aboa no? Tie n’anom asɛm: “Memaa me yere ne me nnamfo boaa me. Afei mekɔhuu dɔkota na mesuaa me yareɛ no ho adeɛ pii. Mehuu sɛ ɛhia sɛ mehwɛ me ho so yie. Meyɛɛ saa no, me ho baee me na yareɛ no anhunahuna me bio. Ɛwom ara a na ayi ne ti kakra. Nanso seesei menim nea ɛkɔtwetwe yareɛ no ba ne nea mɛyɛ de asɔ ano.”\n“Anigyeɛ akoma sa yareɛ.”—Mmebusɛm 17:22\nNEA WOBƐTUMI AYƐ\nSɛ adwennwene reteetee wo a, sɔ wei hwɛ:\nKyerɛw nea ɛreyɛ wo no ho asɛm to hɔ.\nKa ho asɛm kyerɛ wo busuani anaa w’adamfo paa.\nSɛ nneɛma pɛ sɛ ɛhyɛ wo so a, nnyegye so. Sɛ ɛyɛ wo sɛ wotɔ sin wɔ biribi mu a, bisa wo ho sɛ, ‘Saa na ɛte ankasa anaa me na mebu me ho saa?’\nMma adwennwene, abufuo, anaa obi ho menasepɔ nhyɛ wo so. Nnwennwene nneɛma ho nha wo ho. Fa saa bere no yɛ biribi papa. *\nNea Ɛhia sɛ Wohyɛ no Nsow: Mpɛn pii no, ɛnyɛ nneɛma a yɛrefa mu na ɛde adwennwene ba, na mmom sɛnea yɛhu no.\n^ nky. 3 Yareɛ bɛtumi de adwennwene abɛsoa wo so. Sɛ ɛba saa a, ɛsɛ sɛ wopɛ ano aduro. Nyan! nyɛ nwoma a yɛde bɔ aduro anaa ayaresa pɔtee bi ho dawuru. Sɛ wopɛ ayaresa bi a, ɛsɛ sɛ wo ara wohwehwɛ mu si ho gyinae.\n^ nky. 5 Nnwom nwoma no mu nsɛm pii yɛ Dawid mpaebɔ.\n^ nky. 13 Sɛ wopɛ wei ho nsɛm pii a, hwɛ asɛm a wɔato din “Sɛnea Wobɛdi Dadwene So” wɔ July 1, 2015 Ɔwɛn-Aban mu.\n“Onipa Nhunumu Twentwɛn N’abufuo Ase”\nBiribi too Israel hene Dawid a ɛbɛtumi aboa wo ama woahyɛ wo ho so bere a obi ahyɛ wo abufuo.\nDeɛ Ɛma Nnipa Ani Gye\nEnti wode Bible afotusɛm yɛ adwuma a, w’ani bɛgye ampa? Bible afotusɛm nnan yi bɛtumi aboa wo paa.\nSɛ Mebotow a Bible Betumi Aboa Me Anaa?\nOnyankopɔn de nneɛma mmiɛnsa bi kyekye yɛn werɛ bere a yɛabotow.\nƆhaw a yɛhyia no, enti ɛhaw Onyankopɔn?\nText Baabi a wubetumi atwe nneɛma akenkan NYAN! July 2015 | Woma W’abam Bu Ntɛm?


Nnwom 62 NA-TWI - Gyidi a ɛwɔ Onyankopɔn banbɔ mu - Bible Gateway\nNnwom 61Nnwom 63\nNnwom 62 Nkwa Asem (NA-TWI)\n62 Metwɛn boasetɔ mu sɛ Onyankopɔn nnye me nkwa. Mede me ho to ɔno nko ara so. 2 Ɔno nko ara na ɔbɔ me ho ban gye me nkwa; ɔyɛ me gyefo enti obiara renni me so nkonim. 3 Mobɛkɔ so akɔ onipa a n’ahoɔden nnu ɔfasuw a abu agu yi so akosi da bɛn? 4 Pɛ ara na mopɛ sɛ motwe no fi n’anuonyam mu ba fam; mo ani gye atoro ho. Moka nhyira nsɛm mo ano a, mo koma mu de, modome no. 5 Onyankopɔn nko ara na mede me ho to ne so. M’anidaso wɔ ne mu. 6 Ɔno nko na ɔbɔ me ho ban gye me nkwa; ɔyɛ me gyefo na obiara rentumi nni me so nkonim.


Atumfoɔ a Wɔwɔ Russia Abɔ Awura Yehowa Adansefo Afie Mu Akyere Ebinom Agu Afiase\nKENKAN WƆ Afrikaans Albanian Armenian Azerbaijani Belize Kriol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Fijian Finnish French Georgian German Greek Hungarian Indonesian Italian Japanese Kiluba Kinyarwanda Kirghiz Korean Lingala Lithuanian Malay Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Vietnamese Yoruba\nEbinom ahyiam resom wɔ fie bi mu wɔ Tomsk na Polisifo akɔtow ahyɛ wɔn so\nNSƐM FOFORO A ABA: June 21, 2018 no, woyii Anatoliy Vilitkevich fii afiase. Ná Yehowa Adansefo akyerɛw akɔma Asɛnnibea Kunini a ɛwɔ Republic of Bashkortostan sɛ wonyi no, na wogye toom. Nanso Kɔɔto hyɛe sɛ, ɛnsɛ sɛ opue fi ne fie kɔ baabiara.\nEfi bosome a etwaam no, Russia aban mpanyimfo de asi wɔn ani so sɛ wɔbɛkyere Yehowa Adansefo agu afiase efisɛ wɔte nka sɛ wɔn som no sɛe nkurɔfo adwene. Polisifo bɔ wuraa Adansefo a wɔtete mmeae a edidi so yi afie: Birobidzhan, Khabarovsk, Magadan, Orenburg, Naberezhnye Chelny, Perm, Pskov, Saratov, ne Tomsk. Wɔsan kyeree mmarima a wɔyɛ Adansefo 15, enti Adansefo a wɔde wɔn agu afiase a wonnya nnii wɔn asɛm no dodow akodu 20. Adansefo mmienu nso wɔabara wɔn sɛ, ɛnsɛ sɛ wopue fi wɔn fie kɔ baabiara. Adansefo bɛyɛ 15 a wɔn mu bi adi boro mfe 70, na ebi nso adi boro mfe 80 de, wɔahyɛ wɔn ma wɔde wɔn nsa ahyɛ krataa ase sɛ, mpɔtam a wɔte no, ɛnsɛ sɛ wofi hɔ. Eduu June 14, 2018 no, na Russia aban mpanyimfo abɔ Adansefo bɛboro 40 kwaadu sɛ wɔyɛ nsɛmmɔnedifo. Sɛ wobu wɔn fɔ a, wobetumi de wɔn agu afiase bɛyɛ mfe du.\nRussia aban kaa sɛ ɛwom sɛ wɔabara Yehowa Adansefo wɔ mmara kwan so, nanso ahofadi a Adansefo ankorankoro wɔ sɛ wɔsom no de, wɔmmarae. Russia aban abu nea ɔkae no so koraa, na mmara a ɛma yehu sɛ obi yɛ nsɛmmɔnedifo no fã a ɛto so 282 nso, wakyinkyim no. Ɛno nti Russia aban se, sɛ Adansefo no ka wɔn gyidi ho asɛm, wohyiam anaa woyi sika de boa wɔn som no a, na ɛkyerɛ sɛ wɔreboa ahyehyɛde bi a “ɛsɛe nkurɔfo adwene.” Wei kyerɛ sɛ, sɛ anka Russia aban no benya adwene sɛ ɔretu nkurɔfo a wɔsɛe ɔmanfo adwene so sa no, ɔno ara ne manfo a wɔde asomdwoe resom wɔn Nyankopɔn mmom na ɔretaa wɔn.\nAdansefo a Nnansa Yi Wɔabɔ Awura Wɔn Fie Akyere Wɔn De Emu Bi Agu Afiase\nJune 12, 2018, Saratov. Polisifo bɔ wuraa Adansefo bi afie mu kyeree wɔn mu bɛyɛ du kobisabisaa wɔn nsɛm. Bere a wɔrehwehwɛ fie baako mu no, polisifo no de nhoma ahorow a ná Russia kɔɔto abara dedaw kɔhyɛɛ fie hɔ. Polisifo no kyeree Adansefo nnum. Akyiri yi wogyaa mmarima no mu mmienu, nanso mmiɛnsa a aka no de, wɔannyae wɔn. Wɔbɔɔ Konstantin Bazhenov ne Felix Makhammadiev kwaadu sɛ ‘wɔde wɔn ho ahyɛ ahyehyɛde a ɛsɛe nkurɔfo adwene dwumadi mu.’ Nea ɔto so mmiɛnsa a ne din de Aleksey Budenchuk no de, yennya nhuu sobo ko a wɔde bɛbɔ no. June 14, 2018 no, Frunzenskiy Mantam Kɔɔto a ɛwɔ Saratov sii gyinae sɛ wɔmfa Owura Bazhenov ne Owura Makhammadiev ngu afiase nkosi August 12, 2018 ansa na wɔadi wɔn asɛm. Kɔɔto koro yi ara san sii gyinae sɛ wɔmfa Owura Budenchuk nkɔto afiase na akyiri yi wɔadi n’asɛm, nanso wɔanhyɛ da pɔtee a wobeyi no. Asɛm foforo mu nso, wɔhyɛɛ ɔdanseni foforo sɛ ɔmfa ne nsa nhyɛ krataa ase sɛ, mpɔtam a ɔte no, ɔremfi hɔ.\nJune 3, 2018, Tomsk. Ɛbɔɔ anɔpa 10:00 no, polisifo ne nnipa bi a wofi Russia asraafo kuw a wɔfrɛ wɔn Special Military Force (Spetsnaz) bɔ wuraa Yehowa Adansefo mmienu fie wɔ Tomsk, Siberia. Wɔkyeree Adansefo bɛyɛ 30, ná wɔn mu baako yɛ ɔbea a wadi mfe 83. Adansefo no nneɛma a ɛwɔ wɔn fie ne kar mu nyinaa, polisifo no gyei. Afei wɔde wɔn guu kar mu kɔɔ Asoɛe a Wɔko Tia Wɔn a Wɔsɛe Nkurɔfo Adwene.\nWoduu hɔ no, Ivan Vedrentsev, Aleksandr Ivanov, ne Vyacheslav Lebedev a wɔyɛ nsɛm mu nhwehwɛmu no hyɛɛ Adansefo no bisabisaa wɔn mu bi nsɛm kosii ahemadakye 2:00. Nhwehwɛmufo no hunahunaa ɔdansefo baako sɛ wɔbɛma wɔayi no adi afi adwuma mu. Bere a wogu so rebisabisa wɔn nsɛm no nyinaa, na ambulance ahorow redi hɔ akɔneaba, na anyɛ yiye koraa no wogyee Ɔdanseni baako too ayaresabea.\nWɔn a wokyeree wɔn a na wonya nnii wɔn asɛm no, baako ne Sergey Klimov. June 5, 2018 no, Oktyabrskiy Ɔmantam Kɔɔto a ɛwɔ Tomsk bɔɔ no kwaadu sɛ ‘waboa nkurɔfo ano reyɛ dwumadi bi a ɛsɛe ɔmanfo adwene,’ na wɔhyɛɛ sɛ wɔmfa no ntom nkosi sɛ wobedi n’asɛm August 4, 2018. Wɔsrɛe sɛ anka wonyi no anaa wɔmmara no sɛ, ɛnsɛ sɛ opue fi ne fie, nanso ɔtemmufo no ampene.\nJune 3, 2018, Pskov. Polisifo bɔ wuraa Yehowa adansefo a wɔwɔ Pskov afie mu kɔhwehwɛɛ hɔ. Efie baako mu de, obiara a na ɔwɔ hɔ no, wɔkyeree no bisabisaa no nsɛm; ná nnipa mmienu a wɔnyɛ Adansefo a wɔakɔsra wɔn mpo ka ho. Wɔde Yehowa Adansefo bebree kɔɔ Federal Security Services (FSB) asoɛe a ɛwɔ Pskov no kobisabisaa wɔn nsɛm; ná Gennadiy Shpakovsky ka ho. Wɔhyɛɛ wɔn a wɔkyeree wɔn no bi sɛ wonni adanse ntia Owura Shpakovsky. Wɔbɔɔ no kwaadu sɛ ‘waboa nkurɔfo ano reyɛ dwumadi bi a ɛsɛe ɔmanfo adwene.’ Akyiri yi wogyaa no, nanso wobetumi abɔ no kwaadu foforo bere biara.\nMay 30, 2018, Khabarovsk. Polisifo bɔ wuraa Ivan Puyda fie kɔhwehwɛɛ hɔ. Wowiei no, wɔsan kyeree no kaa ho. Wɔde no kɔtoo mu wɔ Magadan. June 1, 2018 no, Zheleznodorozhniy Mantam Kɔɔto no bɔɔ Owura Puyda kwaadu sɛ ‘waboa nkurɔfo ano reyɛ dwumadi bi a ɛsɛe ɔmanfo adwene’ na wɔhyɛɛ sɛ wɔmfa no nkɔto afiase nkosi sɛ wobedi n’asɛm July 30, 2018.\nMay 30, 2018, Magadan. Polisifo a wokurakura atuo na wɔde biribi akata wɔn anim bɔ wuraa Konstantin Petrov, Yevgeniy Zyablov, ne Sergey Yerkin afie mu kɔhwehwɛ hɔ, san kyeree wɔn kaa ho. June 1, 2018 no, Magadan Kurow Kɔɔto bɔɔ Owura Petrov ne Owura Zyablov kwaadu sɛ ‘wɔaboa nkurɔfo ano reyɛ dwumadi bi a ɛsɛe ɔmanfo adwene.’ Ɛda no ara, Magadanskiy Mantam Kɔɔto no nso de sobo koro no ara bɔɔ Owura Yerkin. Mmarima mmiɛnsa yi nyinaa, wɔahyɛ sɛ wɔmfa wɔn ngu afiase nkosi sɛ wobedi wɔn asɛm July 29, 2018.\nMay 29, 2018, Shuya, Ivanovo Mantam. Polisifo san kyeree Dmitriy Mikhailov ne mprenu so. April 20, bere a polisifo bɔ wuraa mpɔtam hɔ kɔhwehwɛɛ hɔ no, wɔbɔɔ no kwaadu sɛ ‘ɔde ne ho ahyɛ dwumadi a ɛsɛe nkurɔfo adwene mu’ na wɔahyɛ no ma ɔde ne nsa ahyɛ krataa ase sɛ, mpɔtam a ɔte no, ɛnsɛ sɛ ofi hɔ. May 29 no, polisifo no san bɔɔ no sobo sɛ ‘ɔde ne sika reboa kuw bi a wɔsɛe nkurɔfo adwene.’ June 3, 2018 no, Shuya Kurow Kɔɔto no hyɛe sɛ wɔmfa no ntom nkosi sɛ wobedi n’asɛm July 19, 2018.\nMay 27, 2018, Naberezhnye Chelny, Republic of Tatarstan. Anadwo baako FSB polisifo kɔhwehwɛɛ afie du mu gyegyee ɛlɛktrɔnik mfiri, fon ne passport. Wɔkyeree Ilkham Karimov, Konstantin Matrashov, ne Vladimir Myakushin de wɔn koguu mu. May 29, 2018 no, Naberezhnochelninskiy Mantam Kɔɔto no bɔɔ mmarima mmiɛnsa no kwaadu sɛ wɔboaboa nkurɔfo ano ma kuw a “wɔsɛe nkurɔfo adwene,” wɔfa nkurɔfo ma wɔyɛ adwuma ma kuw a “wɔsɛe nkurɔfo adwene,” na wɔn ankasa nso yɛ adwuma ma kuw a ɛsɛe nkurɔfo adwene. Kɔɔto no hyɛe sɛ wɔmfa wɔn ngu afiase nkosi sɛ wobedi wɔn asɛm July 25, 2018. Wɔkyeree Aydar Yulmetyev nso, na May 31, 2018 no, kɔɔto no hyɛe sɛ wɔmfa no ntom nkosi sɛ wobedi n’asɛm.\nMay 22, 2018, Perm. Aleksandr ne Anna Solovyev kɔɔ Moldova, na wɔresan aba Perm no, polisifo kohyiaa wɔn wɔ baabi a nkurɔfo fa keteke. Afei wɔde abankaba guu Owura Solovyev gyee ne ho nneɛma, na wɔde wɔn rekɔ police station no, wɔamfa wɔn antena kar baako mu. Bere a wɔde Owura Solovyev too afiase no, polisifo kɔɔ ne fie kɔhwehwɛɛ hɔ bisabisaa ne yere nsɛm. May 24, 2018 no, Sverdlovskiy Mantam Kɔɔto no bɔɔ Owura Solovyev kwaadu sɛ ‘ɔde ne ho ahyɛ kuw a wɔsɛe nkurɔfo adwene dwumadi mu,’ na wɔbaraa no sɛ, ɛnsɛ sɛ opue fi fie kɔ baabiara.\nMay 17, 2018, Birobidzhan. Wɔyɛɛ dwumadi titiriw bi a wɔtoo din Atemmu Da, na adwumayɛfo a wɔfrɛ wɔn FSB ne polisifo 150 bɔ wuraa Yehowa Adansefo 22 afie mu kɔhwehwɛɛ hɔ. Polisifo no gyigyee tablɛt, fon, ne sika. Polisifo no kyeree Alam Aliev de no too afiase; ná ɔka Adansefo 34 a wɔbɔ wuraa wɔn afie mu kɔhwehwɛɛ hɔ no ho. May 18 no, Birobidzhanskiy Mantam Kɔɔto no bɔɔ no kwaadu sɛ ‘waboaboa nkurɔfo ano reyɛ dwumadi bi a ɛsɛe ɔmanfo adwene,’ na wɔhyɛɛ sɛ wɔmfa no nto afiase nkosi sɛ wobedi n’asɛm July 13, 2018. Owura Aliev de asɛm no kɔdan kɔɔto na May 25, 2018 no, Ɔtemmufo A. V. Sizova a ɔyɛ adwuma wɔ Kɔɔto a ɛwɔ Jewish Autonomous Mantam mu sii gyinae sɛ ka a wɔkaa sɛ wɔmfa Owura Aliev nkɔto mu no, watwam.\nMay 16, 2018, Orenburg. Polisifo bɔ wuraa Adansefo afie mu kɔhwehwɛɛ hɔ. Wɔkyeree Adansefo mmiɛnsa yi: Aleksandr Suvorov, Vladimir Kochnev, ne Vladislav Kolbanov. May 18 no, Promyshlenniy Mantam Kɔɔto bɔɔ Owura Kolbanov kwaadu sɛ ‘ɔde ne sika reboa kuw bi a wɔsɛe nkurɔfo adwene.’ Kɔɔto no gyaa no, nanso wɔbaraa no sɛ, ɛnsɛ sɛ opue fi ne fie kɔ baabiara. Ɛda edi hɔ no, Kɔɔto no bɔɔ Owura Kochnev ne Owura Suvorov sobo sɛ ‘wɔaboaboa nkurɔfo ano reyɛ dwumadi bi a ɛsɛe ɔmanfo adwene’ na wɔhyɛɛ sɛ wɔmfa wɔn nkogu afiase nkosi sɛ wobedi wɔn asɛm July 14, 2018. Nea na ɔreyɛ asɛm no mu nhwehwɛmu no san hyɛɛ Adansefo nson sɛ, wɔmfa wɔn nsa nhyɛ krataa ase sɛ bere a wɔreyɛ asɛm no mu nhwehwɛmu no wɔremfi kurow no mu nkɔ baabiara.\nBenkum: Aleksandr Suvorov; Nifa: Vladimir Kochnev\nEnti Russia Aban Betie Nea European Union Ne United States Aka No?\nEuropean Union (EU) ne United States nyinaa akasa atia obu a Russia aban no nkyerɛ mma nnipa ahofadi no. Russia aban aka ama “amansan nyinaa ate sɛ ɔbɛkyerɛ obu ama hokwan a obiara wɔ sɛ ɔde ne ho hyɛ ɔsom biara a ɔpɛ mu, ogye nea ɔpɛ biara di, ɔkyerɛ n’adwene wɔ asɛm biara ho na ɔne nnipadɔm bi hyia yɛ nhyiam.” EU se nea Russia aban aka no ɔmfa nyɛ adwuma. United States nso se “wɔn a hokwan a wɔwɔ sɛ wɔde wɔn ho hyɛ ɔsom biara a wɔpɛ mu nti wɔakyere wɔn agu afiase no, animuanim yi ara,” Russia aban nnyaa wɔn.\nYehowa Adansefo lɔya panyin a ne din de Philip Brumley kaa sɛ: “Ateetee a Russia aban no de Adansefo refa mu no, ɛhaw Yehowa Adansefo a wɔwɔ wiase baabiara pa ara. Sɛnea Komunist aban no dii Yehowa Adansefo ani no, saa ara na ɛnnɛ nso Russia aban no reyɛ. Nea Russia aban no reyɛ no yɛ adanse a ɛkyerɛ pefee sɛ, ka a waka sɛ ɔbɛkyerɛ obu ama nnipa biara ahofadi no, ɔmfa nyɛ adwuma.”\nAdansefo a wɔakyere wɔn agu afiase nnansa yi ara a wonnii wɔn asɛm:\nAleksandr Suvorov, wadi mfe 38, Orenburg, efi May 16, 2018 na wɔde no too afiase, na wɔahyɛ sɛ ɔnna hɔ nkosi July 14, 2018.\nVladimir Kochnev, wadi mfe 38, Orenburg, efi May 16, 2018 na wɔde no too afiase, na wɔahyɛ sɛ ɔnna hɔ nkosi July 14, 2018.\nIlkham Karimov, wadi mfe 37, Naberezhnye Chelny, efi May 27, 2018 na wɔde no too afiase, na wɔahyɛ sɛ ɔnna hɔ nkosi July 25, 2018.\nKonstantin Matrashov, wadi mfe 29, Naberezhnye Chelny, efi May 27, 2018 na wɔde no too afiase, na wɔahyɛ sɛ ɔnna hɔ nkosi July 25, 2018.\nVladimir Myakushin, wadi mfe 30, Naberezhnye Chelny, efi May 27, 2018 na wɔde no too afiase, na wɔahyɛ sɛ ɔnna hɔ nkosi July 25, 2018.\nAydar Yulmetyev, wadi mfe 24, Naberezhnye Chelny, efi May 27, 2018 na wɔde no too afiase, na wɔahyɛ sɛ ɔnna hɔ nkosi July 25, 2018.\nDmitriy Mikhailov, wadi mfe 40, Shuya, efi May 29, 2018 na wɔde no too afiase, na wɔahyɛ sɛ ɔnna hɔ nkosi July 19, 2018.\nKonstantin Petrov, wadi mfe 31, Magadan, efi May 30, 2018 na wɔde no too afiase, na wɔahyɛ sɛ ɔnna hɔ nkosi July 29, 2018.\nSergey Yerkin, wadi mfe 64, Magadan, efi May 30, 2018 na wɔde no too afiase, na wɔahyɛ sɛ ɔnna hɔ nkosi July 29, 2018.\nYevgeniy Zyablov, wadi mfe 41, Magadan, efi May 30, 2018 na wɔde no too afiase, na wɔahyɛ sɛ ɔnna hɔ nkosi July 29, 2018.\nIvan Puyda, wadi mfe 39, Khabarovsk, efi May 30, 2018 na wɔde no too afiase, na wɔahyɛ sɛ ɔnna hɔ nkosi July 30, 2018.\nSergey Klimov, wadi mfe 48, Tomsk, efi June 3, 2018 na wɔde no too afiase, na wɔahyɛ sɛ ɔnna hɔ nkosi August 4, 2018.\nKonstantin Bazhenov, wadi mfe 43, Saratov, efi June 12, 2018 na wɔde no too afiase, na wɔahyɛ sɛ ɔnna hɔ nkosi August 12, 2018.\nFelix Makhammadiev, wadi mfe 33, Saratov, efi June 12, 2018 na wɔde no too afiase, na wɔahyɛ sɛ ɔnna hɔ nkosi August 12, 2018.\nAleksey Budenchuk, wadi mfe 35, Saratov, efi June 12, 2018 na wɔde no too afiase, nanso wɔnkyerɛɛ da a wobeyi no.\nAdansefo a wodii kan kyeree wɔn guu afiase a na wɔretwɛn sɛ wobedi wɔn asɛm *\nWadi mfe 45, Oryol, efi May 25, 2017 na wɔde no too afiase, na wɔahyɛ sɛ ɔnna hɔ nkosi August 1, 2018.\nWadi mfe 42, Vladivostok, efi April 19, 2018 na wɔde no too afiase, na wɔahyɛ sɛ ɔnna hɔ nkosi June 20, 2018.\nWadi mfe 61, Polyarny, efi April 18, 2018 na wɔde no too afiase, na wɔahyɛ sɛ ɔnna hɔ nkosi October 11, 2018.\nWadi mfe 44, Polyarny, efi April 18, 2018 na wɔde no too afiase, na wɔahyɛ sɛ ɔnna hɔ nkosi October 11, 2018.\nWadi mfe 31, Ufa, efi April 10, 2018 na wɔde no too afiase, na wɔahyɛ sɛ ɔnna hɔ nkosi July 2, 2018.\n^ nky. 21 Sɛ worepɛ wei ho nsɛm pii a, kɔ Amanneɛbɔ Afã hɔ wɔ jw.org na hwɛ asɛm a wɔato din “Campaign of Terror Begins for Jehovah’s Witnesses in Russia.”\nShare Share Atumfoɔ a Wɔwɔ Russia Abɔ Awura Yehowa Adansefo Afie Mu Akyere Ebinom Agu Afiase\nWɔn Gyidi Nti Wɔde Wɔn Agu Afiase—Russia


‘Mene Ɛkwan no ne Nokorɛ no ne Nkwa’ ( Yohane 14) | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU REKƆ AKƆSIESIE BAABI\nƆHYƐƐ N’AKYIDIFO BƆ SƐ ƆBOAFO BI BƐBA\nAGYA NO YƐ KƐSE SEN YESU\nBere a Yesu ne asomafo no wiee nkae adidi no, ɔka kyerɛɛ wɔn wɔ abansoro dan no mu sɛ: “Mommma mo akoma nntu. Monnya Onyankopɔn mu gyidie, monnya me nso me mu gyidie.”—Yohane 13:36; 14:1.\nYesu kaa asomafo dubaako no koma too wɔn yam sɛ kɔ a ɔrebɛkɔ no, ɛnsɛ sɛ wɔma ɛhaw wɔn. Ɔkaa sɛ: “Tenabea pii wɔ m’Agya fie. . . . Sɛ mekɔ kɔsiesie baabi ma mo a, mɛba bio na magye mo aba me nkyɛn, na baabi a mewɔ no, mo nso moaba hɔ.” Nanso na asomafo no nnim sɛ ɔreka ne sorokɔ ho asɛm. Enti ɔsomafo Toma bisaa no sɛ: “Awurade, yɛnnim baabi a worekɔ. Ɛbɛyɛ dɛn na yɛahunu kwan no?”—Yohane 14:2-5.\nYesu buaa sɛ: “Mene ɛkwan no ne nokorɛ no ne nkwa.” Sɛ obi pɛ sɛ ɔkɔ Agya no nkyɛn wɔ soro a, gye sɛ ɔgye Yesu ne ne nkyerɛkyerɛ tom na ɔdi n’anammɔn akyi. Yesu kaa sɛ: “Obiara mma Agya no nkyɛn gye sɛ ɔnam me so.”—Yohane 14:6.\nNkɔmmɔ no rekɔ so no, na Filipo atɛɛ n’aso retie, na ɔbisaa sɛ: “Awurade, kyerɛ yɛn Agya no, na ɛno ara dɔɔso ma yɛn.” Ebia na Filipo pɛ sɛ Yesu yi anisoadehu bi a ɛfiri Onyankopɔn hɔ kyerɛ no te sɛ nea Mose, Elia ne Yesaia hui no. Nanso nea na asomafo no wɔ no, na ɛkyɛn anisoadehu koraa. Yesu maa emu daa hɔ sɛ: “Berɛ tenten a me ne mo atena yi nyinaa wonnya nhunuu me, Filipo? Deɛ wahu me no ahunu Agya no nso.” Sɛnea Agya no suban te no, saa pɛpɛɛpɛ na Yesu nso suban te, enti sɛ obi ne Yesu bɔ na ɔhu sɛnea ɔte a, ɛte sɛ nea wahu Agya no. Nanso Agya no yɛ kɛse sen Ɔba no, efisɛ Yesu kaa sɛ: “Nsɛm a meka kyerɛ mo no, memmɔ me tirim na meka.” (Yohane 14:8-10) Asomafo no huu sɛ Yesu de ne nkyerɛkyerɛ ho anuonyam nyinaa maa n’Agya.\nNá Yesu ayɛ anwonwade akɛse ama n’asomafo no ahu. Ná waka Onyankopɔn Ahenni ho asɛmpa nso ama wɔate. Afei deɛ ɔka kyerɛɛ wɔn sɛ: “Deɛ ɔnya me mu gyidie no, ɔno nso bɛyɛ nnwuma a meyɛ no bi; na ɔbɛyɛ nnwuma akɛseɛ asene yeinom.” (Yohane 14:12) Asɛm a Yesu kae no, na ɛnkyerɛ sɛ wɔbɛyɛ anwonwade akɛse akyɛn ne de no. Mmom, na ɔrepɛ akyerɛ sɛ wɔn som adwuma no, wɔbɛyɛ akyɛ asen no. Afei nso na wɔbɛka asɛm no akɔ akyiri na nnipa pii nso bɛte akyɛn ne de no.\nSɛ Yesu kɔ a, wɔn asɛm renyɛ mmɔbɔ, efisɛ ɔhyɛɛ wɔn bɔ sɛ: “Sɛ mobisa biribiara me din mu a, mɛyɛ.” Afei nso ɔkaa sɛ: “Mɛsrɛ Agya no na wama mo ɔboafoɔ foforɔ a ɔne mo bɛtena daa, nokorɛ honhom.” (Yohane 14:14, 16, 17) Enti ɔmaa wɔn awerɛhyem sɛ, sɛ ɔkɔ a, honhom kronkron bɛba wɔn so abɛyɛ ɔboafo foforo ama wɔn. Pentekoste da no na saa asɛm no baa mu.\nYesu kaa sɛ: “Aka berɛ tiaa bi na wiase nhu me bio, na mo deɛ, mobɛhu me, ɛfiri sɛ mete ase na mo nso mobɛtena ase.” (Yohane 14:19) Sɛ Yesu wu sɔre a, ɔbɛma n’asuafo no de wɔn ani kann ahu no. Afei sɛ daakye wɔwu a, ɔbɛnyane wɔn ayɛ wɔn honhom abɔde akɔka ne ho wɔ soro.\nYesu kaa nokwasɛm bi sɛ: “Deɛ ɔwɔ m’ahyɛdeɛ na ɔdi soɔ no, ɔno na ɔdɔ me. Na deɛ ɔdɔ me no m’Agya bɛdɔ no, na me nso mɛdɔ no na mayi me ho akyerɛ no pefee.” Yesu asɛm yi maa ɔsomafo Yuda a wɔsan frɛ no Tadeo no bisaa sɛ: “Awurade, ɛdeɛn na asi a enti wopɛ sɛ woyi wo ho adi kyerɛ yɛn pefee, na ɛnyɛ wiase no?” Yesu buaa sɛ: “Sɛ obi dɔ me a, ɔbɛdi m’asɛm so, na m’Agya bɛdɔ no . . . Deɛ ɔnnɔ me no, me nsɛm nso ɔnni so.” (Yohane 14:21-24) Ná Yesu akyidifo gye no tom sɛ ɔno ne ɛkwan no, nokorɛ no, ne nkwa, nanso wiase no deɛ, wɔanhu no saa.\nNá aka kakra ama Yesu asan akɔ soro, enti nea ɔkyerɛɛ n’asuafo no, na wɔbɛyɛ dɛn akae ne nyinaa? Yesu kyerɛɛ mu sɛ: “Ɔboafoɔ no, honhom kronkron no, a Agya no bɛsoma no me din mu no, ɔno na ɔbɛkyerɛ mo biribiara akaekae mo deɛ maka akyerɛ mo nyinaa.” Ná asomafo no nim sɛ honhom kronkron no wɔ tumi paa, enti saa asɛm no maa wɔn koma tɔɔ wɔn yam. Yesu toaa so sɛ: “Mede asomdwoeɛ gya mo, mede m’asomdwoeɛ ma mo. . . . Mommma mo akoma nntu na mommma no mmmɔ hu.” (Yohane 14:26, 27) Enti, na ɛnsɛ sɛ asuafo no ma ehu ka wɔn efisɛ Yesu Agya no ankasa bɛma wɔn akwankyerɛ ne ahobammɔ.\nNá ɛrenkyɛ, wɔbɛhu sɛ Onyankopɔn nsa wɔ Yesu so, efisɛ Yesu kaa sɛ: “Wiase sodifoɔ no reba. Na ɔnni tumi wɔ me so.” (Yohane 14:30) Yuda deɛ, Ɔbonsam nyaa kwan bɛhyɛɛ ne mu kɛntɛn ne so. Nanso na bɔne biara nni Yesu ho na Satan afa so atwetwe no afiri Onyankopɔn ho. Saa ara nso na sɛ Yesu wu a, Ɔbonsam nni tumi sɛ ɔbɛma no aka amena mu. Adɛn ntia? Yesu kaa sɛ: “Sɛdeɛ Agya no ahyɛ me sɛ menyɛ no, saa ara na mereyɛ.” Ná ɔnim sɛ ɛkwan biara so n’Agya bɛnyane no afiri awufo mu.—Yohane 14:31.\nƐhe na na Yesu rekɔ? Bere a Yesu rekyerɛ Toma kwan a obi bɛfa so akɔ hɔ no, dɛn na ɔka kyerɛɛ no?\nDɛn na ɛbɛyɛ sɛ na Filipo pɛ sɛ Yesu yi kyerɛ no?\nBere a Yesu kaa sɛ asuafo no bɛtumi ayɛ nnwuma akɛse akyɛn no no, dɛn na na ɔrepɛ akyerɛ?\nAdɛn nti na ɛyɛ anigyesɛm sɛ Agya no sõ sen Yesu?\nAdɛn Nti na Ɛsɛ sɛ Yɛbɔ Mpaeɛ wɔ Yesu Din Mu?\nSɛ yɛbɔ mpae wɔ Yesu din mu a, ɛhyɛ Onyankopɔn anuonyam na ɛkyerɛ sɛ yɛbu Yesu. Kenkan na wobɛhu pii aka ho.


ሐዋርያት ሥራ 23 NASV – Asomafo 23 AKCB | Biblica\nሐዋርያት ሥራ 23 NASV – Asomafo 23 AKCB\n1Paulo hwɛɛ agyinatufo no dinn kae se, “Anuanom, ahonim pa na mede ayɛ Onyankopɔn adwuma de abesi nnɛ da yi.” 2Anania a na ɔyɛ Ɔsɔfopanyin no hyɛɛ nnipa a na wogyina Paulo ho no se wɔmmɔ nʼano so. 3Paulo ka kyerɛɛ no se, “Wo a wote sɛ ɔfasu a wɔasra ho fitaa, Onyankopɔn bɛbɔ wo. Wote ha de mmara rebu me atɛn, nanso wubu mmara no so hyɛ sɛ wɔmmɔ me!”\n4Nnipa a na wogyina Paulo nkyɛn no bisaa no se, “Sɛɛ na ɛsɛ sɛ wokasa kyerɛ Onyankopɔn sɔfopanyin?”\n5Paulo buaa wɔn se, “Anuanom, minnim sɛ ɔyɛ Ɔsɔfopanyin. Kyerɛwsɛm no ka se, ‘Monnkasa ntia wɔn a wodi mo so.’ ”\n6Bere a Paulo huu sɛ nnipa no bi yɛ Sadukifo na bi yɛ Farisifo no, ɔteɛɛ mu wɔ agyinatufo no anim se, “Me nuanom, meyɛ Farisini. Mʼawofo yɛ Farisifo. Gyidi a mewɔ wɔ awufosɔre mu no nti na migyina ha ama wɔredi mʼasɛm yi.” 7Asɛm a Paulo kae yi maa ntawntaw sii Farisifo ne Sadukifo no ntam maa wɔn mu kyɛɛ abien 8efisɛ na Sadukifo no nnye owusɔre, abɔfo ne honhom nni. Nanso Farisifo no de, wogye saa nneɛma abiɛsa no di.\n9Nteɛteɛmu no kɔɔ so kosii sɛ Kyerɛwsɛm no akyerɛkyerɛfo no mu bi a wɔyɛ Farisifo no sɔre gyinaa hɔ kae se, “Yenhu bɔne biara a saa onipa yi ayɛ! Ebia honhom anaa ɔbɔfo na ɔkasa kyerɛɛ no!” 10Akasakasa no mu yɛɛ den maa ɔsafohene no suroo sɛ anhwɛ a wɔbɛtetew Paulo mu; ɛno nti ɔhyɛɛ nʼasraafo sɛ, wɔnkɔ nnipa no mu na wonkogye Paulo mfi wɔn nsam mfa no nkɔ aban mu.\n11Anadwo no, Awurade begyinaa Paulo nkyɛn ka kyerɛɛ no se, “Nsuro! Sɛnea woadi me ho adanse wɔ Yerusalem ha no, saa ara nso na kodi me ho adanse wɔ Roma.”\nWɔbɔ Paulo Ho Pɔw\n12Ade kyee no, Yudafo bi hyia kaa ntam, dii nsew sɛ wɔrennidi na wɔrennom nso kosi sɛ wobekum Paulo. 13Na saa nnipa no dodow bɛboro aduanan. 14Afei wɔkɔɔ asɔfo mpanyin ne mpanyin no nkyɛn kɔka kyerɛɛ wɔn se, “Yɛaka ntam adi nsew sɛ hwee renka yɛn ano kosi sɛ yebekum Paulo. 15Mo ne agyinatufo no nsoma nkɔ Roma ɔsafohene no nkyɛn nhyɛ da nka se, mopɛ sɛ mubisa nea Paulo ayɛ no mu yiye enti ɔmma wɔmfa no mmra mo anim. Ansa na wɔde no bedu hɔ no na yɛakum no dedaw.”\n16Nanso Paulo wɔfaase bi tee pɔw a wɔabɔ no nti ɔkɔɔ aban mu hɔ kɔbɔɔ Paulo amanneɛ.\n17Paulo frɛɛ asraafo mpanyin no mu baako ka kyerɛɛ no se, “Wo ne aberante yi nkɔ ɔsahene no nkyɛn efisɛ ɔwɔ asɛm bi ka kyerɛ no.” 18Ɔsraani panyin no ne aberante no kɔɔ ɔsahene no nkyɛn.\nWoduu hɔ no, ɔka kyerɛɛ ɔsahene no se, “Paulo a ɔda afiase no asoma me sɛ memfa aberante yi mmehu wo na ɔwɔ asɛm bi ka kyerɛ wo.”\n19Ɔsahene no soo aberante no nsa de no kogyinaa nkyɛn baabi bisaa no se, “Asɛm bɛn na wowɔ ka kyerɛ me?”\n20Aberante no ka kyerɛɛ no se, “Yudafo mpanyin no abɔ pɔw sɛ ɔkyena wɔbɛhyɛ da abɛsrɛ wo na woama wɔde Paulo abrɛ agyinatufo no sɛ wɔrebebisa no ne nsɛm no mu yiye. 21Mma wɔnnaadaa wo. Efisɛ mmarima bɛboro aduanan bi a wɔaka ntam adi nsew sɛ wɔremfa hwee nka wɔn ano kosi sɛ wobenya Paulo akum no no bɛtetew no wɔ ɔkwan so. Nea wɔretwɛn ara ne sɛ wobɛma ho kwan.”\n22Ɔsafohene no gyaa aberante no kwan ka kyerɛɛ no se, “Nka nkyerɛ obiara sɛ woabɛka asɛm biara akyerɛ me.”\nWɔde Paulo Kɔ Kaesarea\n23Ɔsahene no frɛɛ nʼasraafo mpanyimfo baanu ka kyerɛɛ wɔn se, “Mompɛ asraafo ahannu ne apɔnkɔsotefo ne mpeawkurafo ahannu na mumfi ha anadwo nnɔnkron yi ara nkɔ Kaesarea. 24Mompɛ ɔpɔnkɔ mma Paulo na momfa no nkɔma Amrado Felike dwoodwoo.”\n25Afei, ɔsahene no kyerɛw nhoma a emu nsɛm ka se:\n26Me Klaudio Lisia a\nMerekyerɛw wo Onuonyamfo Amrado Felike saa nhoma yi:\n27Yudafo kyeree saa ɔbarima yi a anka wɔrekum no, nanso metee sɛ ɔyɛ Romani no, me ne mʼasraafo kogyee no fii wɔn nsam. 28Mepɛɛ sɛ mihu bɔne ko a wayɛ, enti mede no kɔmaa wɔn agyinatufo no. 29Mihui sɛ ɔnyɛɛ biribiara a ɛsɛ sɛ wogyina so kum no anaasɛ wɔde no to afiase. Asɛm a wɔka too ne so no fa wɔn mmara ho. 30Ɛno nti bere a metee sɛ Yudafo bi abɔ ne ho pɔw sɛ wɔbɛtɛw no akum no no, meyɛɛ mʼadwene sɛ mede no bɛbrɛ wo. Maka akyerɛ wɔn a wɔwɔ asɛm bi ka tia no no sɛ, wɔmmra wʼanim mmɛka.\n31Asraafo no yɛɛ biribiara a wɔhyɛɛ wɔn sɛ wɔnyɛ no. Anadwo no ara wɔde Paulo kɔɔ Antipatri. 32Ade kyee no asraafo a wɔnam fam no san wɔn akyi, na wɔn a wɔte apɔnkɔ so no toaa so kɔɔ Kaesarea. 33Woduu no wɔde nhoma no maa Amrado no de Paulo hyɛɛ ne nsa. 34Amrado no kenkan nhoma no wiee no obisaa Paulo ɔman ko a ofi mu. Ɔtee sɛ ofi Kilikia no, 35ɔkae se, “Wɔn a wɔwɔ asɛm bi ka tia wo no ba a na metie wʼasɛm.” Afei ɔhyɛe se wɔmfa Paulo nkɔ Herode ahemfi na asraafo nwɛn no.\nAKCB : Asomafo 23


14 Saa bere no ara na Herode a ɔyɛ ɔmantam sodifo no tee Yesu ho asɛm,+ 2 na ɔka kyerɛɛ ne nkoa sɛ: “Ɛyɛ Yohane Suboni. Wɔanyan no afi awufo mu, na ɛno nti na otumi yɛ ahoɔdenne no.”+ 3 Na Herode akyere Yohane agu no mpokyerɛ de no ato afiase, ne nua Filipo yere Herodia nti.+ 4 Ná Yohane ka kyerɛ no daa sɛ: “Mmara mma kwan sɛ wobɛware no.”+ 5 Ɛwom sɛ na ɔpɛ sɛ okum no de, nanso na osuro nnipa no, efisɛ na wobu Yohane sɛ odiyifo.+ 6 Na bere a wɔredi Herode awoda+ no, Herodia babea sawee wɔ ase ma ɛyɛɛ Herode fɛ yiye 7 ma ɔkaa ntam de hyɛɛ bɔ sɛ ɔbɛma no biribiara a obebisa.+ 8 Ɛnna ne maame tutu guu n’asom ma ɔkae sɛ: “Fa Yohane Suboni ti to apampaa so ma me ha yi ara.”+ 9 Ɛwom sɛ asɛm no haw ɔhene no de, nanso esiane ntam a waka ne wɔn a wɔne no tete hɔ no nti ɔhyɛe sɛ wɔmfa mma no,+ 10 na ɔsoma ma wokotwaa Yohane ti wɔ afiase. 11 Na wɔde ne ti no too apampaa so brɛɛ abeawa no, na ɔde kɔmaa ne maame.+ 12 Ɛnna n’asuafo no beyii amu no kosiei+ na wɔbɛbɔɔ Yesu amanneɛ. 13 Bere a Yesu tee asɛm no, ɔkɔtenaa ɔkorow mu fii hɔ kɔe, na ne nkutoo kɔhyɛɛ baabi komm;+ nanso nnipakuw no tee no, wofii nkurow no mu faa fam tiw no. 14 Bere a opue bae no, ohuu nnipakuw kɛse bi; wɔyɛɛ no mmɔbɔ+ na ɔsaa wɔn mu ayarefo no yare.+ 15 Nanso onwini dwoe no n’asuafo no baa ne nkyɛn bɛka kyerɛɛ no sɛ: “Ɛha atew ne ho na afei ade resa; gya nnipa no kwan na ama wɔatumi akɔ nkuraa no ase akɔtɔ biribi adi.”+ 16 Nanso Yesu ka kyerɛɛ wɔn sɛ: “Ɛnsɛ sɛ wɔkɔ: momma wɔn biribi nni.”+ 17 Wɔka kyerɛɛ no sɛ: “Yenni hwee wɔ ha sɛ paanoo anum ne mpataa abien.”+ 18 Ɔkae sɛ: “Momfa mmrɛ me.” 19 Afei ɔka kyerɛɛ nnipakuw no ma wɔtenatenaa sare no so na ɔfaa paanoo anum ne mpataa abien no, na ɔhwɛɛ soro hyiraa+ paanoo no so bubuu mu kyekyɛ maa asuafo no na asuafo no nso kyekyɛ maa nnipakuw no.+ 20 Enti wɔn nyinaa didi mee, na wɔsesaw nea ɛkae wɔ ase no nkɛntɛn dumien mãmã.+ 21 Na wɔn a wodii aduan no bɛyɛ mmarima mpemnum, mmea ne mmofra nkumaa nka ho.+ 22 Afei ntɛm ara, ɔhyɛɛ n’asuafo no sɛ wɔntena ɔkorow no mu nni no kan nkɔ asuogya, na ogyaa nnipakuw no kwan ma wɔkɔe.+ 23 Afei bere a wagya nnipakuw no kwan ma wɔkɔ no, ne nkutoo kɔɔ bepɔw so kɔbɔɔ mpae.+ Ɛwom sɛ na ade asa de, nanso na ne nkutoo na ɔwɔ hɔ. 24 Saa bere yi na ɔkorow no mmɛn asase koraa, na na asorɔkye no ama nneɛma mu ayɛ den,+ efisɛ na mframa no bɔ hyia wɔn. 25 Na eduu ahemadakye* no, ɔnantew po so baa wɔn nkyɛn.+ 26 Bere a asuafo no ani bɔɔ no so sɛ ɔnam po no so no, wɔn bo tui ma wɔkae sɛ: “Ɛyɛ dae anaa?”+ Ehu ma wɔteɛteɛɛm. 27 Na ntɛm ara Yesu ka kyerɛɛ wɔn sɛ: “Momma mo bo ntɔ mo yam, ɛyɛ me;+ munnsuro.” 28 Na Petro bua see no sɛ: “Awurade, ɛyɛ wo ampa a, ka ma memfa nsu no so mmra wo nkyɛn.” 29 Ɔkae sɛ: “Bra!” Ɛnna Petro si fii ɔkorow no mu+ nantew nsu no so de n’ani kyerɛɛ baabi a Yesu wɔ no. 30 Nanso bere a ohuu sɛnea mframa no rebɔ no ehu kaa no, na ofii ase sɛ ɔremem no, ɔteɛɛm sɛ: “Awurade, gye me!” 31 Ɛhɔ ara na ɔteɛɛ ne nsa, na Yesu soo no mu ka kyerɛɛ no sɛ: “Wo a wo gyidi sua, dɛn nti na womaa w’adwene hinhimii?”+ 32 Bere a wɔforo tenaa ɔkorow no mu no, mframa no gyaee. 33 Afei wɔn a wɔwɔ ɔkorow no mu no kotow no kae sɛ: “Woyɛ Onyankopɔn Ba ampa.”+ 34 Na wotwa baa Genesaret asase so.+ 35 Bere a wohuu no no, mmarima a wɔwɔ hɔ no soma kɔɔ nkurow a atwa ahyia nyinaa mu, na nkurɔfo de ayarefo nyinaa brɛɛ no.+ 36 Na wɔpaa no kyɛw sɛ ɔmma wɔmfa wɔn nsa nka n’atade nguguso ano kɛkɛ;+ wɔn a wɔde wɔn nsa kae nyinaa ho tɔɔ wɔn koraa.


Din pa ne owuda (1-4)\nOnyansafo animka (5-7)\nAwiei ye sen mfiase (8-10)\nNyansa so mfaso (11, 12)\nNna pa ne nna bɔne (13-15)\nNyɛ biribiara ntra so (16-22)\nNea ɔsɛnkafo no hui (23-29)\n7 Din pa* ye sen ngo pa,+ na owuda ye sen awoda. 2 Eye sɛ wobɛkɔ awerɛhow fi sen sɛ wobɛkɔ apontow fi,+ efisɛ ɛno ne onipa biara awiei, na ɛsɛ sɛ ateasefo de hyɛ wɔn komam. 3 Awerɛhow ye sen ɔserew,+ efisɛ sɛ onipa anim yɛ mmɔbɔmmɔbɔ a, ɛyɛ ne koma yiye.+ 4 Anyansafo koma wɔ awerɛhow fi, na nkwaseafo koma de, ɛwɔ anigye fi.+ 5 Eye sɛ wubetie onyansafo animka+ sen sɛ wubetie nkwaseafo dwom. 6 Sɛnea nsɔe a ɛredɛw wɔ kuku ase dede te no, saa ara na ɔkwasea serew te;+ eyi nso yɛ ahuhude. 7 Nhyɛso betumi ama onyansafo ayɛ n’ade sɛ ɔbɔdamfo, na adanmude* sɛe koma.+ 8 Asɛm awiei ye sen ne mfiase. Eye sɛ wobɛtɔ wo bo ase sen sɛ wobɛma wo ho so.*+ 9 Nyɛ ntɛm mfa abufuw,*+ efisɛ nkwaseafo kokom na abufuw te.*+ 10 Nka sɛ, “Adɛn nti na kan nna no ye sen nnɛ?” na nyansa nnim sɛ wubebisa saa.+ 11 Nyansa a agyapade ka ho yɛ adepa, na mfaso wɔ so ma wɔn a wohu adekyee hann.* 12 Nyansa bɔ onipa ho ban+ sɛnea sika nso bɔ onipa ho ban no.+ Nanso nimdeɛ so mfaso ni: Nyansa kora ne wura nkwa so.+ 13 Susuw nokware Nyankopɔn no adwuma ho hwɛ. Sɛ ɔkyea biribi a, hena na obetumi ateɛ no?+ 14 Ɛda pa ba a, gye w’ani,+ na amanehunu da* ba a, hu sɛ Onyankopɔn na ayɛ eyi nso aka ho,+ sɛnea ɛbɛyɛ a nnipa rentumi nhu biribiara a ɛbɛto wɔn daakye.+ 15 Me nkwa nna a mfaso biara nni so mu no,+ mahu ade nyinaa. Ebi ne sɛ, ɔtreneeni bi wɔ hɔ a, owu wɔ ne trenee mu,+ na ɔbɔnefo bi wɔ hɔ a, ne bɔne nyinaa akyi no, ɔtena ase kyɛ.+ 16 Nyɛ wo ho ɔtreneeni dodo,+ na nyɛ wo ho onyansafo nso ntra so.+ Adɛn nti na ɛsɛ sɛ wosɛe wo ho?+ 17 Nyɛ bɔne mmoro so, na nyɛ ɔkwasea nso.+ Adɛn nti na ɛsɛ sɛ wuwu ansa na wo bere aso?+ 18 Eye paa sɛ wubeso kɔkɔbɔ a edi kan no mu, na worennyae nea edi akyiri no nso mu;+ efisɛ nea osuro Onyankopɔn no, obetie abien no nyinaa. 19 Nyansa ma onyansafo yɛ den sen kurow mu mmarima ahoɔdenfo du.+ 20 Na ɔtreneeni biara nni asaase so a adepa nko ara na ɔyɛ a ɔnyɛ bɔne da.+ 21 Afei nso, mfa wo koma nni nsɛm a nnipa ka nyinaa akyi;+ anyɛ saa a, wobɛte sɛ w’akoa redome wo. 22 Efisɛ wunim wɔ wo komam paa sɛ, wo nso, woadome nkurɔfo mpɛn pii.+ 23 Eyinom nyinaa mede nyansa sɔ hwɛe, na mekae sɛ: “Mɛyɛ onyansafo.” Nanso mantumi. 24 Nea aba nyinaa, yɛrentumi nhu mu; emu dɔ yiye. Hena na obetumi ate ase?+ 25 Mede sii m’ani so sɛ mehu na mapɛɛpɛɛ mu, na mahwehwɛ nyansa ne nea enti a nneɛma bi sisi, na mahu sɛnea nkwaseasɛm yɛ bɔne na adammɔ nso yɛ agyimisɛm.+ 26 Nea mihui ni: Ade a ɛyɛ nwene sen owu ne ɔbea a ɔte sɛ ofirisumfo atena, a ne koma te sɛ asau, na ne nsa te sɛ afiase nkɔnsɔnkɔnsɔn. Nea osuro nokware Nyankopɔn no, ɔbea no rentumi nkyere no.+ Ɔbɔnefo mmom na ɔbea no betumi akyere no.+ 27 Ɔsɛnkafo no+ kae sɛ: “Hwɛ, nea mahu ni. Mehwehwɛɛ nneɛma no mu mmaako mmaako sɛnea ɛbɛyɛ a mehu nea ɛwom. 28 Nanso nea mekɔɔ so hwehwɛe no,* manhu. Nea mihui ne sɛ, wofa nnipa apem a, wubenya ɔbarima * baako wom, nanso worennya ɔbea baako mpo wom. 29 Nea mahu ara ne sɛ: Nokware Nyankopɔn no bɔɔ nnipa yiye,+ nanso wɔn ara na wɔafa akwan foforo bebree so.”+\n^ Nt., “Edin.”\n^ Nt., “ahomaso honhom.”\n^ Nt., “Mma wo honhom mmpere.”\n^ Ebetumi nso akyerɛ, “nkwaseafo na wɔpere wɔn ho fa abufuw.”\n^ Kyerɛ sɛ, wɔn a wɔte ase.\n^ Anaa “ɛda bɔne.”\n^ Anaa “nea me kra kɔɔ so hwehwɛe no.”\n^ Anaa “ɔbarima a ɔteɛ.”


Забур 125 CARS - Nnwom 125 ASCB\n1Wɔn a wɔde wɔn ho to Awurade so no te sɛ Bepɔ Sion,\na ɛnwosoɔ na ɛtim hɔ daa.\n2Sɛdeɛ mmepɔ atwa Yerusalem ho ahyia no,\nsaa ara na Awurade atwa ne nkurɔfoɔ ho ahyia\nseesei ne daa.\n3Amumuyɛfoɔ ahempoma renka asase a\nwɔde ama teneneefoɔ so.\nSɛ ɛba saa a, teneneefoɔ\n4Ao Awurade, wɔn a wɔyɛ papa no, yɛ wɔn papa,\nwɔn a wɔtene wɔ akoma mu no, yɛ wɔn papa.\n5Na wɔn a wɔmane fa akwan kɔntɔnkye so no deɛ,\nAwurade bɛpamo wɔn ne nnebɔneyɛfoɔ.\nAsomdwoeɛ nka Israel.\nASCB : Nnwom 125


Hebrifo 8 | Intanɛt So Bible| Wiase Foforɔ Nkyerɛaseɛ\nƆde Kɔmaa Hebrifo 8:1-13\nNtamadan no yɛ ɔsoro nneɛma ho sunsuma (1-6)\nApam dedaw ne apam foforo no (7-13)\n8 Nea yɛreka ho asɛm no, asɛntitiriw a ɛwom ni: Yɛwɔ ɔsɔfo panyin a ɔte saa,+ na wakɔtena Otumfo no ahengua nifa so wɔ soro+ 2 sɛ obi a ɔsom wɔ kronkronbea+ hɔ ne ntamadan ankasa* no mu; saa ntamadan no, Yehowa* na ɔyɛe, na ɛnyɛ onipa. 3 Na ɔsɔfo panyin biara, wɔpaw no sɛ ɔmfa akyɛde mma, na ɔmmɔ afɔre nso. Enti, na ehia sɛ oyi nso nya biribi a ɔde bɛbɔ afɔre.+ 4 Na sɛ ɔwɔ asaase so a, anka ɔrenyɛ ɔsɔfo+ efisɛ mmarima wɔ hɔ dedaw a wɔde akyɛde ma sɛnea Mmara no kyerɛ no. 5 Ɔsom kronn a mmarima yi de ma no te sɛ nea ɛkɔ so wɔ soro+ no, na ɛyɛ ne sunsuma.+ Ɛte sɛ ahyɛde a Onyankopɔn de maa Mose bere a na ɔrebesi ntamadan no. Ɔkae sɛ: “Hwɛ sɛ wobɛyɛ nneɛma nyinaa te sɛ ne nhwɛso a mede kyerɛɛ wo wɔ bepɔw no so no.”+ 6 Nanso seesei Yesu nsa aka ɔsom adwuma a ɛkorɔn, efisɛ ɔsan yɛ apam a ɛno nso korɔn+ ntamgyinafo.+ Saa apam yi, bɔhyɛ ahorow a ɛkyɛn so na wɔnam mmara kwan so de yɛe.+ 7 Sɛ mfomso biara nni apam a edi kan no ho a, anka ɛho nhia sɛ wɔbɛyɛ apam a ɛto so abien.+ 8 Na onyaa ɔman no ho mfomso, na ɔkae sɛ: “‘Hwɛ! Nna bi reba,’ Yehowa* asɛm ni, ‘na me ne Israel fi ne Yuda fi bɛyɛ apam foforo. 9 Ɛrenyɛ sɛ apam a me ne wɔn agyanom yɛe da a misusoo wɔn nsa dii wɔn anim fii Egypt asaase so+ no. Efisɛ wɔanni m’apam no so; ɛno nti, manhwɛ wɔn bio,’ Yehowa* asɛm ni.” 10 “‘Na eyi ne apam a me ne Israel fi bɛyɛ wɔ saa nna no akyi,’ Yehowa* asɛm ni. ‘Mede me mmara bɛhyɛ wɔn adwenem, na mɛkyerɛw wɔ wɔn komam.+ Na mɛyɛ wɔn Nyankopɔn, na wɔn nso ayɛ me man.+ 11 “‘Na obiara renkyerɛ ne man muni ne ne nua bio sɛ: “Munhu Yehowa!”* Efisɛ wɔn nyinaa behu me, efi akumaa so kosi ɔkɛse so. 12 Na mehu wɔn mmɔbɔ wɔ wɔn nneyɛe bɔne ho, na merenkae wɔn bɔne bio.’”+ 13 Sɛ ɔka sɛ “apam foforo” a, ɛkyerɛ sɛ kan de no ayɛ dedaw.+ Na nea ayɛ dedaw a ɛretwam* no, ɛrebɛyera.+\n^ Anaa “nokware ntamadan.”\n^ Anaa “ɛrenyin.”


הבשורה על-פי מתי 24 HHH - Mateo 24 ASCB\nAsɔredansɛeɛ Ho Nkɔmhyɛ\n1Yesu refiri baabi a asɔredan no si hɔ no, nʼasuafoɔ no baa ne nkyɛn pɛɛ sɛ wɔkyerɛkyerɛ no adan ahodoɔ a ɛwɔ asɔredan no mu. 2Nanso, ɔka kyerɛɛ wɔn sɛ, “Wɔbɛdwiri saa dan yi agu pasaa!”\nƆhaw Ne Ɔtaa\n3Yesu kɔɔ Ngo Bepɔ no so. Ɔte hɔ no, nʼasuafoɔ no baa ne nkyɛn bɛbisaa no sɛ, “Ɛberɛ bɛn na deɛ woreka yi bɛba? Na nsɛnkyerɛnneɛ bɛn na ɛbɛma yɛahunu wo ba a wobɛsane aba bio no ne ewiase awieeɛ a ɛbɛba no?”\n4Yesu ka kyerɛɛ wɔn sɛ, “Monhwɛ na obi annaadaa mo. 5Nnipa bebree de me din bɛba abɛka sɛ, wɔne Agyenkwa no, na wɔadaadaa mo mu pii. 6Sɛ mote sɛ akokoakoko resi afanan nyinaa a, ɛnkyerɛ me ba a mɛsane aba no ho nsɛnkyerɛnneɛ. Ɛsɛ sɛ yeinom ba, nanso awieeɛ no deɛ, ɛnnya mmaeɛ. 7Aman bɛsɔre aman so, na ahennie asɔre ahennie so, na ɛkɔm ne asasewosoɔ bɛba mmeammea. 8Yeinom nyinaa bɛyɛ nneɛma a ɛyɛ hu a ɛbɛba no mfitiaseɛ.\n9“Sɛ moyɛ me deɛ enti, wɔbɛyɛ mo ayayadeɛ, na wɔakum mo wɔ ewiase afanan nyinaa, 10na mo mu pii bɛsane akɔ bɔne mu, na moayiyi mo ho mo ho ama, na moatan mo ho. 11Atorɔ adiyifoɔ bebree bɛsɔre, na wɔadaadaa mo mu pii. 12Bɔne bɛdɔɔso wɔ ewiase, na abrɛ nnipa dɔ a wɔwɔ no ase. 13Nanso, wɔn a wɔbɛgyina pintinn akɔduru awieeɛ no, wɔbɛgye wɔn nkwa. 14Na wɔbɛka asɛmpa a ɛfa Ahennie no ho no wɔ ewiase afanan nyinaa, na wɔate. Ɛno akyi ansa na awieeɛ no bɛba.\nAhohia A Ɛyɛ Hu\n15“Enti, sɛ mohunu ‘Adeɛ a Ɛyɛ Hu’ a, Odiyifoɔ Daniel kaa ho asɛm sɛ ɛgyina kronkronbea hɔ no a, ma deɛ ɔkenkan no nte aseɛ, 16wɔn a wɔte Yudea no nnwane nkɔ Yuda mmepɔ so. 17Mma obiara a ɔwɔ ne efie ɛdan atifi no nsiane nkɔfa biribiara mfiri ne efie hɔ. 18Wɔn a wɔwɔ mfuom no nso nnsane wɔn akyi mmɛfa wɔn ntoma. 19Na wɔn a wɔafa afuro ne wɔn a wɔturu mma saa ɛberɛ no mu no nnue! 20Na mommɔ mpaeɛ na ɛberɛ a ɛsɛ sɛ modwane no anyɛ awɔberɛ anaa Homeda. 21Ɛfiri sɛ, ɔtaa a ɛbɛba no, ebi nsii wɔ ewiase abakɔsɛm mu da, na ebi nso rensi da.\n22“Nokorɛm, sɛ wɔantwa saa nna no so a, nnipa nyinaa ase bɛtɔre. 23Sɛ obi ka kyerɛ mo sɛ, ‘Agyenkwa no wɔ ha anaasɛ ɔwɔ nohoa anaa wayi ne ho adi wɔ ha anaa ɛhɔ’ a, monnye nni. 24Atorɔ Akristofoɔ ne atorɔ adiyifoɔ bɛsɔre, na wɔayɛ anwanwadeɛ ahodoɔ na sɛ ɛbɛtumi a, wɔadaadaa wɔn mpo a Onyankopɔn ayi wɔn no. 25Mabɔ mo kɔkɔ dada.\n26“Enti, sɛ obi ka kyerɛ mo sɛ, ‘Agyenkwa no asane aba na ɔwɔ ɛserɛ so a,’ monnha mo ho sɛ mobɛkɔ hɔ akɔhwehwɛ no; ‘anaasɛ nso ɔde ne ho asie baabi a,’ monnye nni! 27Na sɛdeɛ anyinam pa firi apueeɛ kɔ atɔeɛ no, saa ara na sɛ Onipa Ba no reba a, ɛbɛyɛ ara ne no. 28Na deɛ efunu wɔ no, ɛhɔ na apete mpa.\n29“Ɔtaa no akyiri pɛ\n“ ‘awia bɛduru sum,\nna ɔsrane renhyerɛn;\nna nsoromma bɛtete ahwe,\nna wɔbɛwoso tumi a ɛwɔ ɔsoro no.’\n30“Afei, Onipa Ba no ho nsɛnkyerɛnneɛ bɛda adi, na ɛsoro ne asase sofoɔ nyinaa bɛtwa agyaadwoɔ. Na ewiase amanaman bɛhunu me, sɛ mede tumi ne animuonyam nam ɛsoro omununkum mu reba. 31Na mɛsoma mʼabɔfoɔ a wɔrebɔ totorobɛnto aba, na wɔbɛboaboa wɔn a mayi wɔn no ano firi ɛsoro ano kɔka asase ano.\n32“Afei, monsua biribi mfiri borɔdɔma dua no ho asɛm no mu. Sɛ ɛyi mman foforɔ, sane yi ahahan foforɔ a, na ɛkyerɛ sɛ asusɔ abɛn. 33Saa ara nso na sɛ mohunu sɛ saa nneɛma yi nyinaa afiti aseɛ resisi a, mobɛhunu sɛ meba a mɛsane aba no abɛn, aduru apono ano. 34Nokorɛ mese mo sɛ, awontoatoasoɔ yi rentwam, gye sɛ saa nneɛma yi nyinaa aba mu ansa. 35Ɛsoro ne asase bɛtwam akɔ, na me nsɛm deɛ, ɛbɛtena hɔ daa.\n36“Nanso, ɛda anaa dɔn ko a awieeɛ no bɛba deɛ, obiara nnim. Ɔsoro abɔfoɔ ne Onyankopɔn Ba no mpo nnim. Agya no nko na ɔnim. 37Onipa Ba no ba a ɔbɛba no bɛyɛ sɛdeɛ Noa berɛ so ɛyɛeɛ no ara pɛ. 38Na sɛdeɛ nna a ɛdi nsuyire no anim no, nnipa didiiɛ, na wɔnomeeɛ, warewareeɛ, de kɔsii ɛda a Noa kɔɔ ɛhyɛn no mu, 39na nnipa annye deɛ ɛbɛba anni, kɔsii sɛ nsuyire bɛfaa wɔn nyinaa kɔeɛ no, saa ara na Onipa Ba no ba a ɔbɛsane aba no bɛyɛ. 40Saa ɛberɛ no, wɔbɛfa mmarima baanu a wɔreyɛ adwuma wɔ afuom no mu baako akɔ, na wɔagya ɔbaako. 41Saa ara nso na mmaa baanu a wɔwɔ efie renoa aduane no nso, wɔbɛfa ɔbaako agya ɔbaako no no.\n42“Enti, monwɛn ɛfiri sɛ, monnim da ko a Awurade bɛba. 43Sɛdeɛ onipa tumi wɛn de bɔ ne ho ban firi akorɔmfoɔ ho no, 44saa ara na ɛwɔ sɛ mosiesie mo ho, ɛfiri sɛ Onipa Ba no bɛba ɛberɛ a mo ani nna so sɛ ɔbɛba.\nAkoa Pa Anaa Akoa Bɔne\n45“Hwan ne ɔsomfoɔ nokwafoɔ nyansafoɔ no, deɛ ne wura de ne fidua mu asomfoɔ ahyɛ ne nsa sɛ ɔmma wɔn adwuma wɔ ɛberɛ a ɛsɛ mu? 46Nhyira ne ɔsomfoɔ a ne wura no bɛba abɛto no sɛ wayɛ nʼadwuma pɛpɛɛpɛ. 47Nokorɛm, ɔde nʼagyapadeɛ nyinaa bɛhyɛ ne nsa. 48Na sɛ ɔyɛ akoa bɔne, na ɔka kyerɛ ne ho sɛ, ‘Me Wura nnya mmaeɛ,’ 49na ɔhyɛ aseɛ ha ne mfɛfoɔ nkoa, na ɔdidi, boro nsã a, 50ne Wura no bɛba ɛda a nʼani nna so sɛ ɔbɛba. 51Ɔbɛtwe nʼaso denden, na ɔde no akɔ baabi a wɔbu nyaatwomfoɔ atɛn; ɛhɔ na wɔtwa agyaadwoɔ na wɔtwɛre wɔn se.\nASCB : Mateo 24


1. Petrův 3 SNC – 1 Petro 3 ASCB | Biblica\n1. Petrův 3 SNC – 1 Petro 3 ASCB\n1Saa ara nso na ɔyerenom nso ɛsɛ sɛ mobrɛ mo ho ase ma mo kununom sɛdeɛ ɛbɛyɛ a, sɛ wɔn mu bi nnye asɛm no nni a, mo suban pa no bɛtwetwe wɔn ama wɔagye asɛm no adi. Ɛho nhia sɛ mobɛka biribi, 2ɛfiri sɛ wɔbɛhunu obuo ne anidie a mode ma Onyankopɔn wɔ mo suban mu. 3Mommma ɔhonam mu asiesie nnyɛ mo dadwene; sɛ ɛyɛ ɛkwan a mofa so kyekyere mo ti, anaa adwinneɛ a mode siesie mo ho, anaa ntoma a mofira. 4Momfa ɔdwoɔ ne ahobrɛaseɛ nkyerɛ mo ahoɔfɛ a ɛyɛ akomamuteɛ no. Saa ahoɔfɛ yi kyɛre na ɛsɔ Onyankopɔn ani. 5Saa ɛkwan yi so na mmaa agyidifoɔ a wɔtenaa ase tete no a na wɔwɔ anidasoɔ wɔ Onyankopɔn mu no nam brɛɛ wɔn ho ase maa wɔn kununom, de kyerɛɛ wɔn ahoɔfɛ. 6Sara yɛɛ saa ara. Ɔtiee Abraham asɛm frɛɛ no “Me wura.” Seesei sɛ moyɛ papa na monsuro hwee a, moyɛ ne mmammaa.\n7Mo okununom nso, saa ara na ɛsɛ sɛ modwene mo yerenom ho wɔ mo asetena mu. Momfa anidie mma wɔn na monhunu mmerɛ a wɔyɛ na monhunu sɛ wɔne mo yɛ adedifoɔ, na biribi ansi mo mpaeɛbɔ ɛkwan.\nPapayɛ So Amanehunu\n8Deɛ ɛtwa toɔ, Mo nyinaa montena ase asomdwoeɛ mu. Monnya ɔtema mma mo ho mo ho. Monnodɔ mo ho mo ho, na monyɛ ahummɔborɔ, na mommrɛ mo ho ase. 9Mommfa bɔne ntua bɔne so ka, na mommfa ɔyea nso ntua ɔyea so ka. Na mmom, daa, monhyirahyira, ɛfiri sɛ, ɛno enti na wɔfrɛɛ mo na moanya nhyira. 10Ɛfiri sɛ, Atwerɛsɛm no ka sɛ,\n“Obiara a ɔpɛ sɛ ɔtena ase yie\nna ɔhunu nna pa no,\nɛnsɛ sɛ ɔka kasa bɔne,\nna ɛsɛ sɛ ɔgyae atorɔtwa.\n11Ɛsɛ sɛ ɔte ne ho firi bɔne ho na ɔyɛ papa\nna ɔti asomdwoeɛ akyi na ɔdi akyire.\n12Ɛfiri sɛ, Awurade ani wɔ ateneneefoɔ so\nna ɔtie wɔn mpaeɛbɔ\nna ɔtia wɔn a wɔyɛ bɔne.”\n13Sɛ wopere sɛ wopɛ sɛ woyɛ deɛ ɛtene a, hwan na ɔbɛha wo? 14Na sɛ ɛba mpo sɛ woyɛ deɛ ɛtene na wohunu ho amane a, wʼani gye. Monnsuro nnipa, na mommma hwee nha mo. 15Momfa anidie mma Kristo wɔ mo akoma mu, na momma ɔnyɛ mo Awurade. Ɛberɛ biara a obi bɛbisa mo gyidie a mowɔ wɔ mo mu ho asɛm no, monkyerɛ no aseɛ. 16Momfa obuo ne anidie mma saa mmuaeɛ no. Momma mo adwene mu nna hɔ sɛdeɛ wɔn a wɔsopa mo suban pa wɔ Kristo mu no anim bɛgu ase wɔ wɔn nsekuro no ho. 17Ɛfiri sɛ, sɛ ɛyɛ Onyankopɔn pɛ sɛ mobɛhunu amane a, ɛyɛ sɛ mobɛhunu ade tenenee a moyɛeɛ ho amane sene sɛ mobɛyɛ bɔne. 18Ɛfiri sɛ, Kristo no ankasa wu maa mo. Ɔwuu pɛnkorɔ maa mo bɔne sɛdeɛ ɛbɛma moatumi akɔ Onyankopɔn nkyɛn. Wɔkumm no honam mu, nanso ɔsɔree honhom mu, 19na ɔnam honhom no so kɔkaa Asɛmpa no kyerɛɛ ahonhom a wɔda afiase no. 20Ahonhom yi yɛɛ asoɔden tiaa Onyankopɔn ɛberɛ a Noa resene ne hyɛn no, nanso Onyankopɔn too ne bo ase maa wɔn. Onyankopɔn nam nsuo no so gyee nnipa baawɔtwe nkwa. 21Ɛno na afei ne sɛso ne asubɔ a ɛgye mo nkwa seesei no. Ɛnyɛ honam ani efi hohoro, na mmom, ɛyɛ bɔ a wɔfiri ahonim pa mu hyɛ Onyankopɔn. Ɛnam Yesu Kristo wusɔreɛ so gye mo nkwa. 22Kristo kɔ ɔsoro afei, na ɔte Onyankopɔn nifa so na ɔdi ɔhene wɔ abɔfoɔ nyinaa ne ewiem atumfoɔ so.\nASCB : 1 Petro 3


Nsu mu nwaw atiridii - Wikipedia\nNsu mu nwaw atiridii\nNsu mu nwaw atiridii, a wͻsan frε no schistosomiasis, yε yare bi a nsonsono bi a wͻte nipadua mu a wͻye nsonsono tratraa a a wͻfrε noschistosome de ba. Dwensͻtwaa no anaa obi nsono ho betumi aba asεm. Nsεnkyerεnne no bi ne ayaase yaw , ayamtu , mogya a εwͻ agyanan mu , anaa mogya a εwͻ dwensͻ mu . Wͻn a wͻanya yare yi bere tenten betumi anya berεbo mu haw , asaabo mu haw , awo a εmma , anaa dwensͻ kotoku mu kokoram Wͻ mmofra mu no, ebetumi ama wͻrennyin papa ne adesua mu haw .\nYare no trεw denam nsu a εwͻ mmoawa no a εka obi. Mmoawa yi fi nsu mu nwaw a wͻwͻ mmoawa yi mu. Yare yi abu so wͻ mmofra a wͻwͻ aman a ehia wͻn mu esiane sε mmofra yi taa di agoru wͻ nsu a mmoawa yi wom mu. Afoforo a wotumi nya bi ne akuafo, apofofo, ne afoforo a wͻde nsu yi di dwuma.Yare yi wͻ yare a nsonsono de ba .Wͻnam nsonsono yi nkesua a wͻhwehwε wͻ obi dwensͻ anaa agyanan mu na εyε yare yi mu nhwehwεmu. Wobetumi nso ahu denam nipaduam nnuru a εko yare mu a wͻhwehwε wͻ mogya mu.\nAkwan a wͻfa so siw yare yi kwan bi ne nsu a emu tew a wͻde di dwuma ne nsu mu nwaw a wokum wͻn. Wͻ mmeae a yare yi abu so no, aduru praziquantel yε nea wobetumi de ama nnipakuw no. Wͻyε eyi de tew nipa a wͻanya yare yi dodow so, na εnam so asiw yare no trεw ano. Praziquantel ne aduru a Wiase Akwanhosan Ahyehyεde (WHO) akamfo de akyerε.\nNipa bεyε ͻpepem ahanu ne du na wonyaa nsu mu nwaw atiridii(schistosomiasis) wͻ wiase nyinaa wͻ afe 2012 mu.  Nipa bεyε mpem dumien kosi mpem ahanu na wͻfa mu wu afe biara. Yare yi abu so wͻ Afrika, Asia ne Amεrika Anafo. Nipa bεyε ͻpepem ahansͻn wͻ aman bεboro aduosͻn na wͻtete mmeae a yare yi abu so mu. Wͻ aman a ͻhyew wom no, nsu mu nwaw atiridii na edi atiridii(ntontom de) akyi wͻ nyarewa a εtete saa mu a εde sikasεm haw ba. Wͻakyerε sε nsu mu nwaw atiridii(schistosomiasis) yε yare a wͻabu ani agu so .\nRetrieved from "https://ak.wikipedia.org/w/index.php?title=Nsu_mu_nwaw_atiridii&oldid=21186"\nThis page was last edited on 23 Ɛbɔ 2019, at 03:45.